?Biblu’n i nun ndɛ’n kacili, annzɛ be kpɛli i wun?\nKƐNNGƐN I ANIƐN NGA NUN Acoli Afrikaans Albanais Allemand Amharique Anglais Arabe Arménien Aukan Aymara Azéri Azéri (cyrillique) Bachkir Batak (Karo) Batak (Toba) Biak Bichlamar Bikol Bulgare Cakchiquel Catalan Cebuano Chichewa Chinois (Simplifié) Chinois (Traditionnel) Chitonga Chitumbuka Chiyao Chol Citonga Coréen Croate Créole de Maurice Créole des Seychelles Créole d’Haïti Danois Efik Espagnol Estonien Ewé Fidjien Finnois Fon Français Ga Grec Groenlandais Guarani Géorgien Haoussa Hiligaynon Hmong (White) Hongrois Hébreu Iban Icibemba Igbo Iloko Indonésien Islandais Isoko Italien Japonais Javanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Krio Kurde Kurmanji (cyrillique) Kurdish Kurmanji (Caucasus) Kwangali Kwanyama Lamba Letton Lhukonzo Lifu Lingala Lituanien Luganda Lunda Luo Luvale Macédonien Malgache Maltais Mam Mambwe-Lungu Maya Mazateco (Huautla) Mbunda Mizo Mooré Myama Nahuatl (Guerrero) Nahuatl (Huasteca) Nahuatl (Nord de Puebla) Ndonga Ndébélé Ndébélé (Zimbabwe) Ngangela Nias Norvégien Nyaneka Nyanja Nzema Néerlandais Oromo Ossète Otètèla Pangasinan Papiamento (Aruba) Papiamento (Curaçao) Persan Pidgin (Cameroon) Pidgin salomonien Polonais Portugais Quechua (Ancash) Quechua (Ayacucho) Quechua (Bolivie) Quechua (Cuzco) Quichua (Imbabura) Roumain Runyankore Russe Samoan Sango Saramaccan Sepedi Serbe Serbe (Romain) Sesotho (Lesotho) Shona Sidama Silozi Singhalais Slovaque Slovène Sranan tongo Suédois Swahili Swahili (Rép. Dém. Du Congo) Swati Tagalog Tahitien Tatar Tchouvache Tchèque Tetun Dili Thaï Tigrinya Tiv Tojolabal Tok Pisin Tshiluba Tsonga Tswana Turc Tuvalu Twi Tzeltal Tzotzil Ukrainien Umbundu Urhobo Uruund Venda Vietnamien Wallis Wawle Wayuunaiki Xhosa Yoruba Zandé Zoulou\nMasorɛti’m be niannin Ɲanmiɛn ndɛ’n nga be klɛli’n i su sɛsɛsɛ be klɛli\nBe kunndɛli kɛ bé kpɛ́ i nun ndɛ’n i wun\nLIKE NG’Ɔ TI TƐ’N: Fluwa nin nnɛn kplo nga be klɛli Ɲanmiɛn nuan ndɛ’n be su’n, b’a saciman. Asa ekun’n, sran’m b’a kwlá nunnunman Biblu’n i osu. Sanngɛ, be nga be klɛli Ɲanmiɛn ndɛ’n fluwa’m be su’n, ɔ nin be nga be kaci i aniɛn’m be nun’n, be nun wie’m be kunndɛli kɛ bé kpɛ́ ndɛ’n i wun. B’a nianman ndɛ nga Biblu’n kan’n su. Be kunndɛli kɛ bé fá be bɔbɔ be ndɛ nga be lafi su’n, bé wlɛ́ i Biblu’n nun. Sa wie mun yɛ:\nƝanmiɛn sua’n: Kɛ ɔ fɛ i afuɛ 400 nun lele afuɛ 200 nun ka naan y’a ju Klistfuɛ’m be blɛ’n su’n, Samarifuɛ’m be yili Biblu kun. Biblu sɔ’n nun’n, be klɛli ndɛ kun fa wlali Ezipt Lɔ Tulɛ 20:17 nun. Be klɛli i kɛ: “Garizimun oka’n su lɔ’n, amun kplan min sulɛ lika kun.” Samarifuɛ’m be kplannin Ɲanmiɛn sua kun Garizimun oka’n su lɔ. Be klɛli ndɛ sɔ’n naan sran’m be bu i kɛ Ɲanmiɛn yɛ ɔ seli kɛ be yo sɔ ɔ.\nƝanmiɛn ti atre nsan: Kɛ Ɲanmiɛn maan be wieli Biblu’n i klɛ’n, i afuɛ 300 w’a juman, bian kun klɛli ndɛ nun fa wlali 1 Zan 5:7 nun. Ɔ seli kɛ: “Ɲanmiɛn su lɔ’n, Siɛ’n nin Ndɛ’n, ɔ nin Wawɛ saun’n, be nsan’n be ti sran kun.” Kɛ Ɲanmiɛn maan bé klɛ́ i nuan ndɛ’n i klikli nun’n, ndɛ sɔ’n nunman nun. Be flɛ bian kun kɛ Blisi Mɛsigɛli. I waan kɛ ɔ fɛ i afuɛ 500 nun’n, be klɛli ndɛ sɔ’n Biblu nga be yili i Latɛn nun’n, ɔ nin nga be flɛ i kɛ Vulgate be nun.\nƝanmiɛn dunman’n: Be nga be kacili Biblu’n nun ndɛ’n aniɛn’m be nun’n, be nun sunman be fali Zuifu’m be lalafuɛ ndɛ kun su. Be waan ɔ fataman kɛ be bo Ɲanmiɛn dunman’n. I sɔ’n ti, be yili e Yifuɛ’n i dunman’n Biblu’n nun. Kpɛkun, “Ɲanmiɛn” annzɛ “e Min” yɛ be fa sieli i osu ɔ. Sanngɛ, nn be flɛ sran mun, ɔ nin amuɛn mun, ɔ nin mmusu’m be si Satan bɔbɔ’n, be sɔ wie.—Zan 10:34, 35; 1 Korɛntfuɛ Mun 8:5, 6; 2 Korɛntfuɛ Mun 4:4. *\nLIKE NGA TI YƐ BIBLU’N I OSU W’A NUNNUNMAN’N: Be nga be klɛli Ɲanmiɛn nuan ndɛ’n fluwa’m be su’n, be nun wie’m be kunndɛli kɛ bé kpɛ́ ndɛ wie’m be wun. Sanngɛ, be dan lika be dili be junman’n i kpa. Be nun wie yɛle Masorɛti mun. Kɛ Zezi wuli m’ɔ dili afuɛ 100, yɛ be boli be junman’n i dilɛ bo ɔ. Be niannin Ɲanmiɛn ndɛ’n nga be klɛli i Ebre nun’n su be klɛli. Kɛ ɔ ko yo naan b’a diman fɔ’n, be ka ndɛ mma nin ndɛ ɲanman mun. Kpɛkun, be nian su be klɛ. Sɛ ɔ yo be kɛ, ndɛ nga be su nian su bé klɛ́’n, ɔ timan su’n, be kacimɛn i. Sanngɛ be sie i wun lɛ nzɔliɛ kun. Masorɛti’m b’a kaciman Biblu’n i nun ndɛ wie fi. Be flɛ bian kun kɛ Gosɛnin Gɔstɛnin. I waan: ‘Be buli i kɛ sran ng’ɔ kpɛ ndɛ wie wun’n, nn w’a yo sa tɛ dan.’\nLalafuɛ fluwa nin nnɛn kplo nga Ɲanmiɛn ndɛ’n klɛ su’n, sran’m be wa wunnin i kpanngban kpa. Ɔ maan, be wunnin lika nga sran’m be dili fɔ’n. Ɲanmiɛn sulɛ wafa wie’m be kpɛnngbɛn’m be seli kɛ Biblu nga be klɛli i Latɛn nun’n, yɛ ɔ ti Ɲanmiɛn nuan ndɛ’n niɔn. Sanngɛ ndɛ akpasua nga nun’n, e wunnin kɛ be Biblu sɔ’n nun’n, sran wie’m be klɛli ndɛ kun wlali 1 Zan 5:7 nun. Ndɛ sɔ’n o Biblu nga be flɛ i kɛ La Bible du Roi Jacques i nun wie. ?Kɛ sran’m be wunnin lalafuɛ fluwa wie mun ekun’n, ngue yɛ be wunnin i wlɛ ɔ? Blisi Mɛsigɛli seli kɛ: ‘Ndɛ nga be klɛ fa wlɛli i 1 Zan 5:7 nun’n, b’a wunmɛn i lalafuɛ fluwa wie fi nun. Biblu nga be yili i Latɛn nun’n, i nun ngunmin yɛ ɔ o ɔ.’ I sɔ’n ti, kɛ sran’m bé yí La Bible du Roi Jacques, ɔ nin Biblu wie mun ekun be uflɛ’n, be yili ndɛ sɔ’n.\nChester Beatty P46, fluwa nɲa kun mɔ be klɛli Ɲanmiɛn ndɛ’n su lalafuɛ nun’n. Be klɛli i afuɛ 200 nun.\n?Lalafuɛ fluwa’m be kle kɛ ndɛ ng’ɔ o Biblu’n nun’n w’a kaciman sakpa? Afuɛ 1947 nun’n, be wunnin lalafuɛ fluwa wie mun jenvie ng’ɔ ti njin nzue klakla’n i wun lɔ. Be klɛli fluwa sɔ mun afuɛ akpi kpanngban ka naan Masorɛti’m b’a bo be junman’n i dilɛ bo. Fluwa sifuɛ’m be fali fluwa sɔ’m be nun ndɛ’n sunnzunnin nga Masorɛti’m be klɛli be’n. Fluwa sifuɛ kun kannin fluwa sɔ’m be nun kun i ndɛ. I waan ‘fluwa sɔ’n kle weiin kpa kɛ Masorɛti’m be dili junman kpa dan. Be niannin ndɛ’m be su klɛli be sɛsɛsɛ. Be yoli sɔ lele afuɛ akpi kun tra su. Sanngɛ, b’a diman fɔ. Yɛ b’a kaciman ndɛ wie fi.’\nIrlandi lɔ’n, be fali lalafuɛ fluwa nɲa nga Ɲanmiɛn ndɛ’n klɛ su’n, be nun wie mun sieli be fluwa siewlɛ kun nun. Biblu’n i bue nga be klɛli i Glɛki nun’n, i nun ndɛ’n ngba o fluwa nɲa sɔ’m be su. Kɛ be wieli Biblu’n wunmuan’n i klɛ m’ɔ dili afuɛ ya kun cɛ’n, yɛ be klɛli fluwa sɔ mun ɔn. Be klɛli i fluwa kun nun kɛ: ‘Ndɛ nga be o lalafuɛ fluwa nɲa sɔ’m be su’n, be tike e ɲin dan. Be kle e kɛ Ɲanmiɛn ndɛ nga sran’m be klɛli’n, w’a kaciman.’\n‘E kwla se kɛ, ndɛ nga be klɛli i lalafuɛ nun’n, i su yɛ sran’m be niannin be klɛli i sɛsɛsɛ ɔ. B’a klɛman lalafuɛ fluwa uflɛ fi kɛ ngalɛ’n sa.’\nANDƐ’N: Fluwa nga sran’m be klɛli Ɲanmiɛn ndɛ’n be su lalafuɛ nun’n, be o lɛ w’a cɛ kpa. Yɛ be sɔnnin. Fluwa sɔ’m be ti’n, e wun Biblu’n nun ndɛ’n i wlɛ kpa. Be flɛ bian kun kɛ Fledeliki Keniɔn. Ɔ kannin Biblu’n i bue nga be klɛli i Glɛki nun’n, i ndɛ. Ɔ seli kɛ: ‘B’a klɛman fluwa uflɛ fi i nun ndɛ’n i kpanngban kɛ Biblu liɛ’n sa. Ɔ maan, fluwa sifuɛ kwlaa ng’ɔ ti nanwlɛfuɛ’n, ɔ́ sé kɛ Biblu’n nga e le i andɛ’n i nun ndɛ’n w’a kaciman.’ Be flɛ bian kun kɛ Wiliamun Anri Glinin. Ɔ kannin Biblu’n i bue nga be klɛli i Ebre nun’n i ndɛ. Ɔ seli kɛ: ‘E kwla se kɛ, ndɛ nga be klɛli i lalafuɛ nun’n, i su yɛ sran’m be niannin be klɛli i sɛsɛsɛ ɔ. B’a klɛman lalafuɛ fluwa uflɛ fi kɛ ngalɛ’n sa.’\n^ ndɛ kpɔlɛ 6 Sɛ a kunndɛ kɛ á sí nun ekun’n, nian fluwa ?Ngue like yɛ Biblu’n kle i sakpasakpa ɔ? i Ndɛ’m be bo tulɛ lika nun. Fluwa sɔ’n o www.jw.org/bci su wie.


An tu amun wun fɔ cɛn’n kwlaa—Ebre Mun 3:13 | Like suanlɛ liɛ\nKƐNNGƐN I ANIƐN NGA NUN Anglais Aukan Batak (Karo) Batak (Toba) Biak Bichlamar Cakchiquel (Central) Cambodgien Chokwe Chol Chopi Créole de Maurice Créole des Seychelles Créole d’Haïti Espagnol Français Garifuna Groenlandais Hmong (White) Iban Italien Javanese Karen (S'gaw) Kazakh Kikongo Kiluba Kimbundu Kisi Kisonge Krio Lao Lifu Makua Maltais Mam Mazateco (Huautla) Mixe Mizo Nahuatl (Central) Nahuatl (Guerrero) Nahuatl (Huasteca) Nahuatl (Nord de Puebla) Ndau Ngabere Ngangela Nias Nyaneka Nyungwe Pidgin (Cameroon) Portugais Quechua (Ancash) Quechua (Ayacucho) Quechua (Cuzco) Quichua (Chimborazo) Quichua (Imbabura) Romany (Southern Greece) Saramaccan Sena Tahitien Tlapanec Tojolabal Totonaque Tshiluba Tshwa Tzeltal Umbundu Uruund Wallis Wawle Wayuunaiki\n“Sɛ an lɛ afɔtuɛ ndɛ wie bɔ an klo kɛ amún kán klé sran mun’n, an kan.”—SA NGA BE YOLI’N 13:15.\nJUE: 121, 45\n?Ngue ti yɛ ɔ ti cinnjin kɛ e wla e wiengu’m be fanngan-ɔn?\n?Ajalɛ kpa benin yɛ Zoova nin Zezi, nin akoto Pɔlu be kle e-ɔ?\n?Wafa sɛ yɛ e kwla wla e wiengu’m be fanngan-ɔn?\n1, 2. ?Ngue ti yɛ ɔ ti cinnjin kɛ e wla e wiengu fanngan-ɔn?\nBE FLƐ talua kun kɛ Klistina, yɛ ɔ le afuɛ 18. Ɔ seli kɛ: “Min si nin min nin’n be nin a yoman min mo le. Ijɔlɛ yɛ be ijɔ min-ɔn. Ndɛ nga be kan kle min’n, ɔ yo min ya dan. Be se kɛ n wunman sa wlɛ, n siman like fi yo, naan n cɛnnin. I sɔ’n ti, cɛn wie’n, n sun. Yɛ n kunndɛman kɛ e nin be é íjɔ. N buman min wun kɛ n o sran’m be nun wie.”  (An nian “ndɛ wie mun ekun” nun.) Nanwlɛ, sɛ be wlaman e fanngan’n, e wla kwla bo e wun.\n2 ?Kɛ e wla e wiengu fanngan’n, wafa sɛ yɛ i bo’n kwla gua-ɔ? Be flɛ gbanflɛn kun kɛ Rubɛnin. Ɔ seli kɛ: “M buli i titi kɛ n siman like fi yo. Sanngɛ cɛn kun’n, e nin asɔnun kpɛnngbɛn kun e ɔli jasin fɛ’n bolɛ. Ɔ sieli i nzɔliɛ kɛ min ɲrun’n ti nvuɛnnvuɛn. Kɛ ɔ usali min mɔ ń kán min klun ndɛ’n, ɔ sieli i su kpa min nuan bo. Kpɛkun, ɔ fali min ɲin sieli i like kpa mɔ n su yo’n su. Asa ekun’n, ndɛ nga Zezi kannin m’ɔ seli kɛ e ti kpa tra ndrofia kpanngban’n, ɔ fa kpɛnnin min wla. Min wla kpɛn ndɛ sɔ’n su cɛn kunngun. Yɛ ɔ tɛ gua min awlɛn su nzue. Ndɛ nga asɔnun kpɛnngbɛn’n kannin be’n, be yoli min ye dan.”—Matie 10:31.\n3. (a) ?E wiengu fanngan wlalɛ’n i su afɔtuɛ benin yɛ akoto Pɔlu mannin-ɔn? (b) ?Kosan benin mun yɛ like suanlɛ nga wá tɛ́ be su-ɔ?\n3 Ɲanmiɛn Ndɛ’n se kɛ maan e wla e wiengu fanngan titi. I wie yɛle ndɛ nga akoto Pɔlu klɛ ko mɛnnin i niaan Klistfuɛ Ebre mun’n. Ɔ seli be kɛ: ‘Aniaan mun, i sɔ’n ti an nian amun wun, nán maan amun nun wie i anwlɛn’n ɔ yo tɛ, yɛ nán maan ɔ yo kɛ ɔ lafiman Ɲanmiɛn su m’ɔ maan ɔ́ yáci Ɲanmiɛn m’ɔ lafiman’n niɔn. Sanngɛ kɛ ɔ́ yó naan b’a lakaman amun nun wie naan w’a yoman sa tɛ w’a keteman’n, an tu amun wun fɔ cɛn’n kwlaa.’ (Ebre Mun 3:12, 13) Kɛ be wla e fanngan’n, ɔ yo e fɛ dan. I sɔ’n ti, maan e bu kosan nga’m be akunndan: ?Ngue ti yɛ ɔ fata kɛ e wla e wiengu fanngan-ɔn? ?Ajalɛ kpa benin yɛ Zoova nin Zezi, nin Pɔlu be kle e-ɔ? ?Wafa sɛ yɛ e kwla wla e wiengu fanngan-ɔn? Like suanlɛ nga wá tɛ́ kosan sɔ’m be su.\nSRAN KWLAKWLA KUNNDƐ KƐ BE WLƐ I FANNGAN\n4. (a) ?Wan mun yɛ be kunndɛ kɛ be wla be fanngan-ɔn? (b) ?Ngue ti yɛ andɛ’n, sran sunman be wlaman be wiengu fanngan-ɔn?\n4 E kwlakwla e kunndɛ kɛ be wla e fanngan. I wie yɛle ba kanngan’m be liɛ’n. Be kunndɛ kɛ be si nin be nin’m be wla be fanngan. Be flɛ like klefuɛ kun kɛ Timote Evansi. Ɔ seli kɛ ba’m be kunndɛ kɛ be wla be fanngan titi. Kpɛkun, ɔ kan guali su kɛ: “Ba nga be wlɛ i fanngan’n i wla gua ase, yɛ i wun kpɛjɛ i.” Sanngɛ, e o mɛn’n ‘i bue nuan.’ Yɛ sran sunman be bu be bɔbɔ be wun akunndan, be “klo-man sran.” (2 Timote 3:1-5) Siɛ nin niɛn wie’m be wlaman be mma’m be fanngan. Afin be bɔbɔ be bakan nun’n, b’a wlaman be fanngan wie. Sran kpɛnngbɛn mun bɔbɔ be kunndɛ kɛ be wla be fanngan wie. Sanngɛ wie liɛ’n, be ɲanman sran m’ɔ kwla yo sɔ-ɔ. Junman difuɛ sunman kusu be se kɛ be nin a yoman be mo le.\n5. ?Wafa sɛ yɛ e kwla wla e wiengu fanngan-ɔn?\n5 Sɛ sran kun yo like ng’ɔ ti kpa’n, maan e yo i mo. I nzuɛn ng’ɔ ti kpa’n, maan e kɛn i ndɛ e kle i. Kpɛkun, sɛ e wun kɛ i ɲrun ti nvuɛnnvuɛn’n, annzɛ i wla w’a bo i wun’n, maan e fɔnvɔ i. (1 Tɛsalonikfuɛ Mun 5:14) Kɛ mɔ blɛ sunman e nin e niaan Klistfuɛ mun e yo ninnge mun likawlɛ’n ti’n, e kwla wla be fanngan sa sunman su. (An kanngan Akunndanfuɛ’n 4:9, 10 nun.) I sɔ’n ti’n, maan e usa e wun kosan nga mun: ‘?M’an kan kle min wiengu kun le kɛ i wun yo min fɛ, naan ɔ ti min sran kpa le? ?N sisiman min bo naan m’an kɛn i sɔ ndɛ’n?’ Biblu’n se kɛ: “Ndɛ ng’ɔ ju i kanwlɛ cɛ kpɛkuun b’a kan’n, i fɛ b’ɔ yo’n, be kan-man.”—Nyanndra Mun 15:23.\n6. (a) ?Ngue ti yɛ Satan kunndɛ kɛ Ɲanmiɛn i sufuɛ’m be sa sin bubu be-ɔ? (b) An kan sran kun mɔ Satan kunndɛli kɛ i sa sin bubu i’n i ndɛ.\n6 Nyanndra Mun ndɛ tre 24 i mma 10 se kɛ: “Sɛ sa kekle wie tɔ wɔ su naan ɔ sa sin bubu wɔ’n, nn a lɛ-man anwlɛn.” Satan si kɛ sɛ e sa sin bubu e’n, e kwla yaci Zoova sulɛ. I sɔ’n ti’n, ɔ fali sa kekle kpa yili Zɔbu su naan i sa sin bubu i. Sanngɛ, w’a yoman ye. Afin Zɔbu w’a yaciman Zoova sulɛ le. (Zɔb 2:3; 22:3; 27:5) E kusu’n, e nin Satan e kwla kun e fite nun. I sɔ’n ti’n, maan e wla e awlofuɛ mun nin e niaan Klistfuɛ’m be fanngan titi. I liɛ’n, be wla gúa ase. Yɛ bé sú Zoova titi.\nBE NGA BE KLE E AJALƐ KPA’N\n7, 8. (a) ?Wafa sɛ yɛ Zoova wlali sran wie’m be fanngan-ɔn? (b) ?Wafa sɛ yɛ siɛ nin niɛn’m be kwla nian Zoova liɛ’n su-ɔ? (An nian desɛn ng’ɔ o kan like suanlɛ’n bo i lɛ’n.)\n7 Zoova wla sran fanngan. Jue tofuɛ kun seli kɛ: “Anannganman mantan be nga be akunndan’n w’a sanngan’n. Yɛ ɔ de be nga be wla’n w’a bo’n.” (Jue Mun 34:19) I wie yɛle i nuan ijɔfuɛ Zeremi liɛ’n. Kɛ srɛ kunnin i mɔ i sa sin bubuli i’n, Zoova seli i kɛ ɔ́ jrɛ́n i sin. (Zeremi 1:6-10) I wie ekun yɛle i nuan ijɔfuɛ Daniɛli liɛ’n. Zoova sunmɛnnin i anzi kun kɛ ɔ wa wlɛ i fanngan. Anzi’n seli i kɛ ɔ ti Zoova i ‘awlɛn su sran.’ (Daniɛl 10: 8, 11, 18, 19) Maan e wla e niaan’m be fanngan wie. I lɛ nun’n, atin bofuɛ nin be nga b’a yo oke mɔ be kwlá suman Zoova kɛ laa’n sa’n, nán e wla fi be su.\n8 Zoova nin Zezi be trannin afuɛ kpanngban kpa ɲanmiɛn su lɔ. Ɔ nin i sɔ’n ngba’n, kɛ Zezi bali asiɛ’n su wa’n, Zoova wlɛli i fanngan titi. Zezi tili i Si’n i nɛn’n kpɛ nɲɔn. Zoova seli kɛ: “Min anwlɛn su ba’n yɛ, i su yɛ m’an fa n wla kwlaa m’an gua-a.” (Matie 3:17; 17:5) Kɛ Zezi tili i Si’n i nuan ndɛ sɔ’n, nanwlɛ, ɔ yoli i fɛ dan. Kɔnguɛ nga bé wá trá Zezi’n, i wla boli i wun dan. Blɛ sɔ nun’n, Zoova sunmannin anzi kun. Ɔ wa wlali Zezi i fanngan. (Lik 22:43) Siɛ nin niɛn mun, amun nian Zoova liɛ’n su. Yɛle kɛ, amun wla amun mma’m be fanngan titi. Kɛ be yo like ng’ɔ ti kpa’n, amun yo be mo. Sɛ be kle be yalɛ suklu lɔ’n, like kwlaa nga amun kwla yo’n, amun yo fa wla be fanngan naan b’a jran kekle.\n9. ?Ajalɛ kpa benin yɛ Zezi kleli e-ɔ?\n9 Le kunngba nga bé wá trá Zezi bé kún i’n, i nnɔsua nun’n, ɔ wunzinnin i sɔnnzɔnfuɛ’m be ja wun naan be wun i wlɛ kɛ, ɔ fata kɛ be yo wun ase kanfuɛ. Ɔ nin i sɔ ngba’n, be sili akplowa titi kɛ bé wún be nun sran ng’ɔ le ɲrun tra be ngba’n. Piɛli liɛ’n, ɔ dili i nuan kɛ ɔ su kpɔciman Zezi le. (Lik 22:24, 33, 34) Sanngɛ, Zezi w’a buman be fɔ. Wafa nga be nin i nantili klanman titi’n, i su yɛ ɔ fɛ i ɲin sieli-ɔ. Yɛ ɔ yoli be mo. Asa ekun’n, ɔ seli be kɛ like nga bé wá yó’n i dan trɛ́ i liɛ’n. Kpɛkun, ɔ seli be kɛ Zoova klo be. (Lik 22:28; Zan 14:12; 16:27) I lɛ nun’n, Zezi kle e ajalɛ kpa. I sɔ’n ti, maan e tinuntinun e usa e wun kɛ: ‘?N nian Zezi i ayeliɛ’n su? ?Like nga min wiengu yo m’ɔ ti kpa’n i su yɛ n fa min ɲin n sie-ɔ? ?Yɛ n yo i mo?’\n10, 11. (a) ?Wafa sɛ yɛ Pɔlu wlɛli i niaan Klistfuɛ’m be fanngan-ɔn? (b) ?Wafa sɛ yɛ ɔ kleli kɛ ɔ klo i niaan’m be fanngan wlalɛ-ɔ?\n10 Akoto Pɔlu kɛnnin i niaan Klistfuɛ’m be wun ndɛ kpa titi. Ɔ nin be nun wie’m be dili junman likawlɛ afuɛ kpanngban. Ɔ maan, ɔ sili be kpa. Sanngɛ, w’a kanman sa nga be yo m’ɔ timan su’n i ndɛ. Ɔ yili be ayɛ titi. Kɛ ɔ́ kán Timote i ndɛ’n, ɔ seli kɛ: “N sran kpa Timote b’ɔ ti Kristfuɛ kpa’n.” Yɛ ɔ lafili su kɛ Timote níɛn i wiengu’m be lika kpa. (1 Korɛntfuɛ Mun 4:17; Filipfuɛ Mun 2:19, 20) Ɔ seli Klistfuɛ nga be o Korɛnti lɔ’n be kɛ: “Tit liɛ’n, ɔ ti n wiengu bɔ e di junman man amun.” (2 Korɛntfuɛ Mun 8:23) Kɛ Timote nin Titi be tili i kɛ Pɔlu kan be wun ndɛ kpa’n, nanwlɛ, ɔ wlali be fanngan dan.\n11 Pɔlu nin Barnabasi be niaan’m be fanngan wlalɛ’n ti’n, be fali be nguan’n sieli i wie nuan. I wie yɛle kɛ, Listri lɔfuɛ sunman be kunndɛli kɛ bé kún be. Sanngɛ, be sa sin w’a bubuman be. Be ɔli lika sɔ’n nun lɔ ekun naan bé wlá sran nga b’a kaci Klistfuɛ’m be fanngan naan be su Zoova titi. (Sa Nga Be Yoli’n 14:19-22) Kɛ be ɔli Efɛzi lɔ’n, sran wie’m be jasoli kɛ bé yó Pɔlu i like yaya. Ɔ nin i sɔ ngba’n, ɔ kali lɔ kan ɔ wlɛli i niaan’m be fanngan. Sa Nga Be Yoli’n i ndɛ tre 20 i ndɛ mma 1 nin 2 se kɛ: “Pɔl yiali Kristfuɛ mun, ɔ mannin be afɔtuɛ, ɔ kaleli be, naan w’a ɔ Maseduani. Ɔ wlan-wlannin mɛn sɔ’n nun, ɔ mannin lɔfuɛ’m be afɔtuɛ kpanngban sa sunman su, naan w’a wɔ Grɛk mɛn nun.”\nMAAN E WLA E WUN FANNGAN\n12. ?Ngue ti yɛ ɔ fata kɛ e tran aɲia’m be bo-ɔ?\n12 Zoova kunndɛ kɛ e liɛ yo ye. I sɔ’n ti, ɔ kunndɛ kɛ e yia titi. Kɛ e yia’n, e si i kpa yɛ e wla e wun fanngan. (1 Korɛntfuɛ Mun 14:31; an kanngan Ebre Mun 10:24, 25 nun.) Klistina mɔ e kɛnnin i ndɛ like suanlɛ nga i bo bolɛ’n nun’n, ɔ seli kɛ: “Kɛ n kɔ aɲia’m be bo’n, like ng’ɔ yo min fɛ dan’n yɛle kɛ aniaan’m be wla min fanngan, yɛ n wun kɛ be klo min. Cɛn wie’n, kɛ ń wlú Ɲanmiɛn Sielɛ Sua’n nun’n, min wla ti bowa. Sanngɛ, aniaan bla’m be tɔ min nun. Kpɛkun, be se min kɛ n wlawla min wun kpa. Be se kɛ be klo min sa, naan kɛ be wun kɛ n su Ɲanmiɛn kpa n kɔ min ɲrun’n, ɔ yo be fɛ. Min fanngan mɔ be wla’n ti’n, min wun kpaja min.” I sɔ’n kle kɛ, ɔ ti cinnjin kpa kɛ e wla e wun fanngan.—Rɔmfuɛ Mun 1:11, 12.\n13. ?Ngue ti yɛ be nga be su Zoova w’a cɛ kpa bɔbɔ’n, be kunndɛ kɛ e wla be fanngan wie-ɔ?\n13 Be nga be su Zoova w’a cɛ bɔbɔ’n, be kunndɛ kɛ be wla be fanngan wie. I wie yɛle laa Izraɛlifuɛ’m be blɛ su Ɲanmiɛn i sufuɛ kun mɔ be flɛ i kɛ Zozie’n, i liɛ’n. Kɛ Izraɛlifuɛ’m bé kó trán mɛn nga Ɲanmiɛn seli kɛ ɔ́ fá mán be’n i nun lɔ’n, Ɲanmiɛn seli Zozie kɛ ɔ dun mmua be ɲrun. Zozie su Zoova w’a cɛ. Sanngɛ, Zoova seli Moizi kɛ ɔ wla Zozie i fanngan. Ɔ seli i kɛ: “Sa nga Zozie ko yo’n kan kle i. Wlɛ i fanngan maan ɔ yo yakpa, afin i yɛ ɔ́ wá dún mmua Izraɛlfuɛ’m be nyrun yɛ ɔ́ fá mɛn nga á wá wún i lɛ’n mán be ɔ.” (Mmla’n 3:27, 28) Ɔ fata kɛ be wla Zozie i fanngan. Afin lika nga bé wá kó trán nun lɔ’n, be nin lɔfuɛ’m bé kún alɛ. Yɛ ɔ ju wie bɔbɔ’n, be kpɔfuɛ’m be sa kwla ti be. (Zozie 7:1-9) Andɛ’n, asɔnun kpɛnngbɛn nin akpasua sunianfuɛ’m be di junman dan. Afin be nian Ɲanmiɛn i sufuɛ’m be su. I sɔ’n ti’n, maan e wla be fanngan wie. (An kanngan 1 Tɛsalonikfuɛ Mun 5:12, 13 nun.) Akpasua sunianfuɛ kun seli kɛ: “Aniaan’m be klɛ e fluwa cɛn kunngun be la e ase. Be se kɛ be wun lɔ mɔ e sinnin’n, ɔ yoli be fɛ. Kɛ cɛn wie e wla bo e wun’n, e fa fluwa sɔ mun e kanngan nun. Nanwlɛ, be wla e fanngan dan.”\nKɛ e wla e mma’m be fanngan’n, be su Zoova kpa. (An nian ndɛ kpɔlɛ 14 nun.)\n14. ?Ngue yɛ ɔ kle kɛ sran mo yolɛ’n ɔ ti kpa-ɔ?\n14 Cɛn kun’n, Pɔlu klɛli fluwa ko mɛnnin i niaan Klistfuɛ nga be o Korɛnti lɔ’n. Kɛ be nantili afɔtuɛ ng’ɔ mannin be’n su’n, ɔ yoli be mo. (2 Korɛntfuɛ Mun 7:8-11) Ndɛ ng’ɔ kan kleli be’n ti’n, be ɲannin wunmiɛn be yoli like ng’ɔ ti kpa’n i titi. Asɔnun kpɛnngbɛn nin siɛ nin niɛn mun, amun nian Pɔlu i ajalɛ’n su. Be flɛ yasua kun kɛ Andreasi, yɛ ɔ le ba nɲɔn. Ɔ seli kɛ: “Kɛ be wla ba’m be fanngan’n, be wla gua ase. Yɛ be su Ɲanmiɛn klanman. An wla be fanngan titi. Wie liɛ’n, ba’m be si like ng’ɔ ti kpa’n. Sanngɛ, kɛ ɔ ko yo naan b’a yo like sɔ’n, ɔ fata kɛ be wla be fanngan.”\nWAFA NGA E KWLA WLA E WIENGU FANNGAN’N\n15. ?Wafa sɛ yɛ e kwla wla e niaan’m be fanngan-ɔn?\n15 Maan e se e niaan mun kɛ be ɲin mɔ be mian be su Ɲanmiɛn’n, ɔ yo e fɛ. Yɛ maan e kan be nzuɛn kpa’n i ndɛ e kle be. (2 Be Nyoliɛ 16:9; Zɔb 1:8) Sɛ e yo sɔ’n, nn Zoova nin Zezi be ajalɛ’n su yɛ y’a nian-ɔn. Like kwlaa nga e yo man be’n, kannzɛ like sɔ’n ti kaan sɛ’n, be klun jɔ su. (An kanngan Lik 21:1-4, ɔ nin 2 Korɛntfuɛ Mun 8:12 be nun.) I wie yɛle e niaan nga b’a yo oke’n be liɛ’n. Kɛ ɔ yo naan be tran aɲia’m be bo, annzɛ be bo jasin fɛ’n i titi’n, ɔ timan pɔpɔ be sa nun. Sanngɛ, be mian be ɲin. ?Kɛ e wun i sɔ’n, e wla be fanngan yɛ e yo be mo?\n16. ?Blɛ benin yɛ e kwla wla e wiengu fanngan-ɔn?\n16 Maan e wla e wiengu fanngan titi. Blɛ kwlaa nga e wun kɛ e wiengu kun w’a yo like ng’ɔ ti kpa’n, maan e yo i mo. Kɛ Pɔlu nin Barnabasi be ɔli Antiɔsu m’ɔ o Pizidi mɛn’n nun’n i su lɔ’n, Ɲanmiɛn ndɛ suanlɛ nin i srɛlɛ sua su kpɛn’m be sunmannin sran be ko seli be kɛ: “Nja mun, [...] sɛ an lɛ afɔtuɛ ndɛ wie bɔ an klo kɛ amún kán klé sran mun’n, an kan.” (Sa Nga Be Yoli’n 13:13-16, 42-44) Sɛ e wla e wiengu fanngan’n, cɛn wie lele bé wlá e fanngan wie.—Lik 6:38.\n17. ?Ngue yɛ é yó naan y’a wla e wiengu fanngan kpa-ɔ?\n17 Maan e kan sa kpa kun i ndɛ trele. Kɛ Zezi wlá Tiatir lɔ Klistfuɛ’m be fanngan’n, ɔ kannin be sa kpa nga be yoli’n i ndɛ trele. (An kanngan Sa Nglo Yilɛ 2:18, 19 nun.) ?Wafa sɛ yɛ e kwla nian Zezi liɛ’n su-ɔ? Wienun-ɔn, e ti siɛ annzɛ niɛn. Yɛ Ɲanmiɛn mɔ e mma’m be su i’n ti’n, e kunndɛ kɛ é yó be mo. Maan e kan like nga be yo m’ɔ ti kpa’n i ndɛ e kle be. Wienun ekun-ɔn, e wun kɛ niɛn kun i ngunmin yɛ ɔ tɛ i mma mun-ɔn. Sanngɛ, nn lika’n ti kekle kpa i su. Maan e yo i mo, i ɲin m’ɔ mian’n ti. Kɛ é wlá sran fanngan’n, maan e fɛ i ɲin sie like trele kun su. I liɛ’n, ɔ́ wún i wlɛ kɛ e fa e ɲin sie i su sakpa naan nga e wunnin i’n yɛ e kannin-ɔn.\n18, 19. ?Ngue yɛ é yó naan e wiengu’m b’a ɲan wunmiɛn b’a su Zoova titi-ɔ?\n18 Zoova seli Moizi kɛ ɔ wla Zozie i fanngan. Andɛ’n, Zoova kanman ndɛ kleman sran kun trele kɛ ɔ wlɛ i wiengu kun i fanngan. Sanngɛ, kɛ ɔ wun kɛ e wla e wiengu fanngan’n, ɔ yo i fɛ dan. (Nyanndra Mun 19:17; Ebre Mun 12:12) Wienun-ɔn, aniaan kun w’a wie nzra nun ijɔ. Kɛ aɲia’n ko wie’n, ndɛ trele kun m’ɔ kannin m’ɔ yoli e fɛ’n, maan e bo su e kle i. Atrɛkpa’n, ndɛ ng’ɔ kannin’n ti’n, e wunnin sa ng’ɔ o e su’n i trawlɛ. Annzɛ e wunnin Biblu’n nun ndɛ mma kun i wlɛ kpa. Kɛ aniaan kun wieli nzra nun ijɔ’n, aniaan bla kun klɛli i fluwa. Ɔ seli i kɛ: “Blɛ kpe kan nga a nin min fa kokoli yalɛ’n, a fɔnvɔli min. Min wun fali n feke. Afin, a wunnin sa ng’ɔ o min su’n. Min waan ń sé wɔ kɛ maan ɔ yo cenje’n su lɔ o, annzɛ aamiɛn o, kɛ á kán ndɛ’n, ɔ yo min kɛ Zoova yɛ su kan ndɛ kle min sa-ɔ.”\n19 Pɔlu seli kɛ: “An cici amun wiengu wla maan ɔ yo sran, afin kɛ an yo i sɔ-ɔ.” (1 Tɛsalonikfuɛ Mun 5:11) Sɛ e nanti afɔtuɛ sɔ’n su’n, e wiengu’m bé ɲán wunmiɛn bé sú Zoova titi. Nanwlɛ, maan e ‘tu e wun fɔ cɛn’n kwlaa.’ Sɛ e yo sɔ’n, Zoova klun jɔ́ e wun dan.\n^  (ndɛ kpɔlɛ 1) E kacili sran wie’m be dunman’n.\nNDƐ WIE’M BE NUN YIYILƐ:\nE wla e wiengu’m be fanngan: Kɛ e yo sɔ’n, be wun kpaja be. Ndɛ nga e kan kle be’n, ɔ nin like nga e yo man be’n ti’n, be ɲan wunmiɛn be yo like ng’ɔ ti kpa’n. Yɛ be su Zoova titi. E se be kɛ e klo be sa, naan e ɲin yi like nga be yo’n. E se be kɛ Zoova nin Zezi, nin aniaan’m be ɲin yi like nga be yo’n wie.


Mark 2 YRENT - Yi 'fli yaa "bɛ -sru, ɛn Zozi 'li 'e da - Bible Search\nZozi min -srandɩ "tra "tʋ beli\n(Mt 9.1-8; Lk 5.17-26)\n1Yi 'fli yaa "bɛ -sru, ɛn Zozi 'li 'e da Kapanamo. Minnun -a 'man 'nan Zozi a "kɔnnɛn, 2ɛn o "kaga "kʋ "va. Min a "kaga "bʋʋ "le "wɛan, 'tɔnan 'ka 'fʋlɛ "nyian 'kɔn 'lɛ "nɛn "dɩ. Zozi Bali -le 'wɩ vɩdɩ 'sia -wlɛ.\n3-A -nan nɛn, minnun -tadɩ 'sia min -srandɩ -tʋ -a Zozi lɛ. E ya min sinjɛn lɔ "se "ji. 4'Pian wa'a -kɔlalɛ -plidɩ -a Zozi man dɩ, min a "kaga "le "wɛan. -A -nan nɛn o 'kɔn tri, waa 'fɔn 'e 'win -ji fɛnan nɛn Zozi cɩ 'e 'tɔdɩ bɛ -a -nan. O -cɛzan zɩɛ -a sɔɔnla. 5Zɩ Zozi -wee yi -tɛradɩ 'e da 'yɩ bɛ, ɛn yaa 'vɩ -cɛzan zɩɛ -yrɛ 'nan: «'An 'pɩ, 'wɩ 'wlidɩnun nɛn yia drɛ bɛ maan fui.»\n6Bali -le 'fluba 'ci vɩnɔn -mie a min "kaga zɩɛ o yei 'o -nyrandɩ. Waa nrɔn 'o 'ji 'nan: 7«-Mɛ "wɛan nɛn, min 'labɛ, e 'wɩ zɩɛ -a ve? E Bali srɔn. -Te ya'a 'silɛa Bali -tʋwli "a dɩɛ, -tɩɛ -kɔlaman min -le 'wɩ 'wlidɩnun fuidɩ -a?»\n8Zozi -wee ci "nrɔndɩ 'yɩ, ɛn yaa 'vɩ -wlɛ 'nan: «-Mɛ "wɛan nɛn ci "nrɔndɩ zɩɛ, e ya 'ka 'ji? 9-Te maan 'vɩ min -srandɩ "tra 'gʋɛ -yrɛ 'nan: ‹'Wɩ 'wlidɩnun nɛn yia drɛ bɛ maan fui›, 'bɛ a -tʋ. Ɛn -te maan 'vɩ -yrɛ 'nan: ‹'I wluan, 'i 'yie nyinnan "davɛ 'sia, 'i 'ta wʋ›, 'bɛ a -tʋ. 'Wɩ "fli zɩɛ, -a "cɛn "vɩdɩ 'bɛ cɩ 'plɛblɛ? 10'Pian an "ta -a -ci -kɔɔnman 'cɛɛ 'nan -kɔladɩ a 'an 'bɔ Blamin -pɩ -lɔ -e 'an min -le 'wɩ 'wlidɩnun fui 'trɛda.» -A -nan nɛn yaa 'vɩ -cɛzan zɩɛ -yrɛ 'nan: 11«'I 'wluan! 'I 'yie nyinnan "davɛ 'sia! 'I 'kʋ 'yie "kɔnnɛn!» 12'Nun tɔɔn min zɩɛ e wluan, e 'yee nyinnan "davɛ 'sia, ɛn e 'ta wʋdɩ 'sia min pɛɛnɔn yiɛ man, e 'bɔla bei. 'Wɩ zɩɛ e ciɩla 'o pɛɛnɔn da. O Bali 'tɔ "yi 'vɩ, ɛn waa 'vɩ 'nan: «'Wɩ 'gʋɛ kʋ'a tian 'li -a -nan yɩlɛ dɩ.»\nZozi Levi laabʋ\n(Mt 9.9-13; Lk 5.27-32)\n13Zozi 'kʋ "nyian Galile 'yi man. Min "kaga "kʋla -a -sru, ɛn e Bali -le 'wɩ 'nɔnnɔn paa o ji. 14"Yɛɛ -kʋ 'e 'lɛ bɛ, te e Alife -pɩ Levi ye 'e -nyrandɩ fɛnan nɛn o 'sukɔlɛ "sia bɛ -a -nan. E ya 'yee 'nyranman 'panan. Ɛn Zozi -a 'vɩ -yrɛ 'nan: «'I -sɔɔnla 'an -sru!» Levi wluan, ɛn e sɔɔnla -a -sru.\n15"Bɛ -sru ɛn Zozi 'lee 'e -srunɔn 'kʋ Levi -le "kɔnnɛn fɛnun -blɩlɛ. 'Sukɔlɛ 'sinɔn 'lee 'wɩ 'wlidɩ "drɛnɔn -mienun yra fɛ zɩɛ -a -sru. Kɔɔ min "kaga 'bɛ 'kʋla -a -sru. 16'Fluba 'ci vɩnɔn nɛn o ya Farizɛn 'nɔn 'a bɛ, zɩ waa 'yɩ 'nan Zozi a fɛ -blɩnan 'o 'vale 'sukɔlɛ 'sinɔn 'lee 'wɩ 'wlidɩ "drɛnɔn -mienun -a bɛ, ɛn waa 'vɩ -a -srunɔn lɛ 'nan: «-Mɛ "le "wɛan nɛn e fɛ blɩ 'o 'vale 'sukɔlɛ 'sinɔn 'lee min -wlidɩ -mienun -a?»\n17Zozi 'wɩ zɩɛ -a 'man, ɛn e 'nan -wlɛ 'nan: «Minnun nɛn -cɛ 'ka o man dɩɛ, wa'a -dɔdrɔ -sru -wɛɛman dɩ. 'Pian minnun nɛn -cɛ cɩ o man bɛ, -wɛɛ cɩ -dɔdrɔ -va. Ɛn "nyian bɛ minnun nɛn o cɩ tɩglɩ bɛ, -wee "wɛan "cɛɛ an -ta dɩ, 'pian an -ta 'wɩ 'wlidɩ "drɛnɔn 'va. An -ta o laabʋlɛ -e 'an Bali -le -si -kɔɔn -wlɛ.»\nZozi 'le 'wɩ "paadɩ a "le fɛ -trɛ -le 'wɩ 'zʋ\n(Mt 9.14-17; Lk 5.33-39)\n18Zan -srunɔn 'lee Farizɛn 'nɔn a fɛ 'sɔnnan. Ɛn minnun -ta 'wɩ laabʋlɛ Zozi 'lɔ 'nan: «-Mɛ "le "wɛan nɛn, Zan -srunɔn 'lee Farizɛn -srunɔn fɛ "sɔan, te "yie -srunɔn 'ka fɛ sɔan dɩ?»\n19Ɛn Zozi -a 'vɩ -wlɛ 'nan: «-Te minnun -a lɩ 'pa "fɛdi drɛnan bɛ, tʋ nɛn lɩ -trɛ 'pazan a o yei "bɛ, minnun fɛ "sɔan? -Cɛjɛ, tʋ nɛn lɩ -trɛ 'pazan a o va bɛ wa'a 'kɔlaman fɛ 'sɔndɩ -a dɩ! 20'Pian yi nɛn lɩ -trɛ 'pazan -taa 'silɛ o yei "bɛ, -a nyan nɛn o -taa "fɛ 'sɔnlɛ.\n21Ɛn "nyian bɛ, min 'ka sɔ -trɛ 'fʋɩ 'sia, -e 'e 'pa sɔ ceje 'fʋɩ bʋnan dɩ. -Te 'bɛ "cɛɛ "dɩɛ, sɔ -trɛ -a ceje 'fʋɩ bʋnan "paa "va. 22Ɛn "nyian bɛ min 'ka 'wɛn -trɛ sɛan -wi 'kɔlɛ 'tre cejenun -ji dɩ. -Te 'bɛ "cɛɛ "dɩɛ, -wɛn -trɛ -wi 'kɔlɛ 'tre cejenun fɛaman, te -wɛn 'lee 'trenun 'bɔ srɛ. 'Pian e ya "le min 'e 'wɛn -trɛ -sɛn -wi 'kɔlɛ 'tre -trɛnun -ji!»\nZozi 'wɩ tin 'ba Zuif 'nɔn 'le 'flinla "yi man\n(Mt 12.1-8; Lk 6.1-5)\n23'Flinla "yi da nɛn, Zozi 'lee 'e -srunɔn 'ciɩdɩ 'sia fei -tʋ da. Fɛ 'wlɛ nɛn fei zɩɛ -a da bɛ, e ya 'lee 'saa 'le 'wɩ 'zʋ. -A -srunɔn 'ko -a "cɛɛndɩ -a, te waa -ble. 24-A -nan nɛn Farizɛn 'nɔn -a 'vɩ Zozi lɛ 'nan: «"I 'yiɔ 'wɩ nɛn 'i -srunɔn -a dra bɛ -a. -Cee 'flinla "yi da bɛ, wa'a 'wɩ 'labɛ -a dra dɩ.»\n25Ɛn Zozi "e 'nan -wlɛ 'nan: «'Wɩ nɛn -kaa tra David -a drɛ 'li, te dra -a -tɛa 'o 'vale 'yee minnun -a bɛ, ka'a tian -a ta vɩlɛ dʋʋ? 26E wla Bali -le 'kuin, ɛn Bali -le 'kpɔun nɛn Bali -pannɔn 'saza 'bɛ -ble bɛ, yaa 'sia, yaa blɩ, ɛn e 'yee minnun "le "nɔn. Tʋ zɩɛ -a va bɛ, te Abiata 'bɛ cɩ Bali -pannɔn 'tazan -a.»\n27Ɛn Zozi -a 'pla "da 'nan: «Bali 'flinla "yi drɛ minnun -le vɛ -a! Ya'a minnun drɛlɛ 'flinla "yi -le vɛ -a dɩ. 28-Yee "wɛan nɛn 'an 'bɔ Blamin -pɩ, mɛɛn cɩ 'flinla "yi san -a.»


Drɛwɩ (Actes) 18 YRENT - "Bɛ -sru ɛn Pɔl 'si Atɛn 'fla, - Bible Search\nDrɛwɩ (Actes) 17 Drɛwɩ (Actes) 19\nDrɛwɩ (Actes) 18\nPɔl 'bɔla Korɛnti 'fla\n1"Bɛ -sru ɛn Pɔl 'si Atɛn 'fla, e -kʋ Korɛnti. 2E Zuif min -tʋ nɛn waa laabo Akila bɛ -a 'yɩ 'nan nun. Waa -ya Pɔnt 'lɛglɔn 'ji. 'O 'vale 'e nan Priskil -a, o "sia 'sinan Itali 'lɛglɔn 'ji 'e -trɛ. Kɔɔ mingɔnnɛnnun tazan Klodu nɛn Rɔm bɛ, e 'nan, Zuif 'nɔn pɛɛnɔn 'o 'si Rɔm 'lɛglɔn 'ji. Ɛn Pɔl -kʋ Akila 'lee Priskil -va. 3O 'pa nyranman a -tʋwli "le "wɛan Pɔl -fʋ o va, ɛn o 'nyranman 'pa 'e cin va. -Wee 'nyranman nɛn 'nan 'o -tandannun drɛ.\n4'Flinla "yi -tʋdʋ pɛɛnɔn da bɛ, te Pɔl 'wɩ "paaman Zuif 'nɔn 'le cin yɩ 'kuin, yaa -wɛɛman 'nan Zuif 'nɔn 'lee Grɛk 'nɔn 'o -sɔɔnla 'e -sru. 5'Pian zɩ Sila 'lee Timote 'si Masedɔa 'lɛglɔn 'ji o -ta bɛ, ɛn Pɔl Bali -le 'wɩ 'nɔnnɔn 'saza "paadɩ "sia. Yaa ve Zuif 'nɔn lɛ 'nan, Zozi 'bɛ cɩ min 'sizan 'wɩ 'ji -a. 6Zuif 'nɔn 'ka 'o "trɔɛn "tɔlɛ -a wei lɛ dɩ. Ɛn zɩ waa wei fuimlan 'nan te waa "srɔnman bɛ, ɛn Pɔl 'yee sɔ ci plu -a -ci -kɔɔndɩ -a 'nan, 'e 'pɛ 'si -wee 'wɩ 'ji. E 'nan -wlɛ 'nan: «'Wɩ nɛn e -taa "bɔlɛ 'ka man bɛ 'ka 'bɔ 'lɔ wɩ nɛn. Te 'ka 'an 'tɔ vɩ dɩ. 'Bɛ nɛn 'siɛn 'gʋɛ minnun nɛn o 'ka Zuif 'nɔn 'a dɩɛ, o va nɛn an -ko.»\n7Pɔl 'bɔla cin yɩ 'kuin, ɛn e -kʋ min -tʋ nɛn e 'yra -tɛa Bali man bɛ -yee 'kuin. Min zɩɛ waa laabo Titu Zuti -yee 'kɔn a Zuif 'nɔn 'le cin yɩ 'kɔn 'bɔ "srɔn. 8'Pian Cripu 'bɔ nɛn cin yɩ 'kɔn 'tazan -a bɛ, e yi -tɛra Minsan da 'o 'vale 'yee "kɔnnɛn 'nɔn 'a. Ɛn Korɛnti 'nɔn "kaga "nɛn o cɩ Pɔl wei mannan bɛ, o yi -tɛra Minsan da "nyian, ɛn o o -batize drɛ.\n9-A -nan nɛn Minsan 'wɩ tin 'ba Pɔl lɛ -pei -man "le nyrinvla -zʋ. Yaa 'vɩ 'nan: «Te "klan 'e 'kɔn 'i 'ji dɩ. 'I 'wɩ vɩ minnun lɛ, te 'i 'flin 'wɩdɩ -a dɩ. 10-Yɛɛ cɩ 'nan, an ya 'i "srɔn, ɛn min -tʋ 'ka 'kɔlaman 'i 'kundɩ -a -e 'e 'wɩ 'wlidɩ "drɛ 'yiɛ dɩ, kɔɔ 'mɛn minnun a "kaga 'fla 'gʋɛ -a da.» 11Pɔl -fʋ 'fla zɩɛ -a da lɛ -tʋ mlɛn 'shɛɛdʋ te e Bali -le 'wɩ "paaman minnun ji.\n12Tʋ nɛn Rɔm 'nɔn 'le -kɔnmandan Galiɔn -tɔ Akai 'lɛglɔn da bɛ, ɛn Zuif 'nɔn 'o 'ci 'pa Pɔl man, waa 'kun, ɛn o -kʋ -a -a cɛin -da. 13Waa 'vɩ -kɔnmandan zɩɛ -yrɛ 'nan: «-Vɛ -mie 'gʋɛ, e 'wɩ "paaman minnun ji 'nan, minnun 'o Bali 'tɔ bɔ 'e 'pee, -pei -tɔ wɩnun man.»\n14Pɔl "ta 'wɩ "sia "va, 'nun tɔɔn ɛn Galiɔn "e Zuif 'nɔn lɛ 'nan: «"Te min 'gʋɛ, 'wɩ 'wlidɩ -dan tʋ nɛn yaa drɛ bɛ, "te maan 'sinan "va 'yɩ 'ka Zuif 'nɔn lɛ. 15'Pian ɛn ka ya 'wɩ 'blɩnan 'wɩ "paadɩ 'lee 'wɩ "paanɔn da bɛ, 'lee 'ka 'bɔ 'le -pei -tɔ wɩnun da bɛ, 'ka 'bɔ 'lɔ wɩ 'bɛ. Ma'an 'we "man -e 'an drɛ 'bɛ tin 'bazan 'a dɩ.» 16Ɛn Galiɔn "e 'nan -wlɛ 'nan, 'o bɔla tin 'ba 'kuin. 17-A -nan nɛn minnun pɛɛnɔn Sostɛn nɛn cin yɩ 'kɔn 'tazan -a bɛ -a 'kun, ɛn waa -sɔndɩ 'sia tin 'ba 'kɔn 'bɔ 'lɛ "nɛn. 'Pian Galiɔn 'ka 'wɩ 'tʋ 'silɛ "da "dɩ.\nPɔl 'li 'e da Antiɔs\n18Zɩ 'wɩ zɩɛ e drɛ bɛ, Pɔl tʋ "kaga drɛ Korɛnti, ɛn e 'si "bʋɩ Zozinɔn nɛn -nan nun bɛ o va 'o 'vale Priskil 'lee Akila -a, o -kʋ Cɛncre 'nan -e 'o 'fɔ -klʋ -dan nɛn e -ko Siri bɛ -a -ji. Pɔl -tɔ 'e wei -da Bali lɛ, -yee "wɛan 'e 'wulo "jɛ 'bʋ "klɔglɔ 'vaa ɛn e 'si Cɛncre. 19O 'bɔla Efɛz, ɛn Akila 'lee Priskil -fʋ 'fla zɩɛ -a da, ɛn Pɔl -kʋ cin yɩ 'kuin, e 'wɩ tin 'ba Zuif 'nɔn lɛ. 20-A -nan nɛn Zuif 'nɔn "e -yrɛ 'nan 'e yi -mie drɛ 'o 'va. 21'Pian Pɔl 'ka 'wɩlɛ "man "dɩ, ɛn e -si trʋ 'ba -wlɔ. E -wlɛ 'nan: «-Te Bali wɩɩ "man "bɛ, an -taa "nyian 'ka 'va 'gʋ.»\nPɔl 'si Efɛz, ɛn e -fɔ -klʋ -dan nɛn e -ko Sezare bɛ -a -ji. 22Zɩ e 'bɔla Sezare bɛ, ɛn e -kʋ 'e cɛin -ji Zeruzalɛm Zozinɔn 'tɔ bʋlɛ. "Bɛ -sru ɛn e Antiɔs si 'sia.\nPɔl cɛin yaagazan nɛn te e -ko Bali -le 'wɩ 'nɔnnɔn vɩlɛ\n23Pɔl 'mɔn "wɛnnɔn Antiɔs, ɛn e -kʋ 'e 'lɛ. E ciɩla Galatɩ, "bɛ -sru Pirigi te e -ko -a -nan Zozinɔn pɛɛnɔn "koe "tɔdɩ -a 'o da.\nApolo 'wɩ paa Efɛz 'lee Korɛnti\n24Zuif min -tʋ nɛn waa laabo Apolo, ɛn waa -ya Alɛzandri bɛ, e 'bɔla Efɛz. Apolo zɩɛ, e "we 'wɩ 'tɔ wei -ji, ɛn e Bali -le 'fluba 'wlɛ "kaga -tɔa. 25Zɩ kɔ min 'e 'ta wʋla Minsan -sru "bɛ, -nyrɛn waa paa "ji. Apolo 'e 'fli -nɔn Bali -le 'nyranman 'padɩ -ji, ɛn e Zozi 'le 'wɩ 'nɔnnɔn ve minnun lɛ "le zɩ Zozi -a 'vɩ bɛ -yee 'wɩ 'zʋ 'sɛzɛ, 'pian 'wɩ nɛn Zan min -batize drɛ "man "bɛ -nyrɛn yaa -tɔa "cɛ. 26Apolo yi -tɛra 'e 'fli da, ɛn e Bali -le 'wɩ vɩdɩ 'sia Zuif 'nɔn 'le cin yɩ 'kuin. Zɩ Priskil 'lee Akila -a wei 'man bɛ, ɛn waa laabʋ 'o 'va, ɛn zɩ kɔ min 'e 'ta wʋla Bali -sru "bɛ, waa paa "ji 'kpa tɩglɩ.\n27Zɩ Apolo a "vale 'e 'ko Akai 'lɛglɔn 'ji bɛ, ɛn Zozinɔn -a "koe "tɔ 'e da -kʋdɩ -a. -A -nan nɛn o 'fluba 'crɛn -tɛ, waa -nɔn -yrɛ. Waa crɛn -tɛ -ji 'nan, Zozinɔn nɛn -nan nun bɛ 'o Apolo 'sia tɩglɩ. Zɩ e 'bɔla Korɛnti bɛ, minnun nɛn Bali -le "yi "le "wɛan o yi -tɛra Zozi da bɛ, e 'pa o va -dan. 28-Yɛɛ cɩ 'nan 'wɩ nɛn Zuif 'nɔn -a dra te e 'ka "yi "dɩɛ, yaa -tɛala o yra minnun yiɛ man 'e klɔ ji. 'Wɩ zɩɛ yaa -ci kɔɔn -wlɛ Bali wei nɛn 'e 'crɛn -tɛdɩ bɛ -a 'nan Zozi 'bɛ cɩ min 'sizan 'wɩ 'ji -a.


Matie 25 | Online Bible | New World Translation\nNZƆLIƐ NG’Ɔ KLE KƐ KLISI O LƐ’N (1-46)\nTalua blu’m be wun ɲanndra (1-13)\nTalan’m be wun ɲanndra (14-30)\nBua nin boli mun (31-46)\n25 “Asa ekun’n, be kwla fa ɲanmiɛn su lɔ Famiɛn diwlɛ’n, be sunnzun talua* blu. Be fali be kannin’m be fiteli kɛ bé kó kpá yasua m’ɔ su ja bla’n i atin. 2 Be nun nnun be ti sinnglinfuɛ, yɛ nnun be ti ngwlɛlɛfuɛ. 3 Sinnglinfuɛ’m be fali be kannin mun, sanngɛ b’a faman ngo* b’a traman nun. 4 Ngwlɛlɛfuɛ’m be liɛ’n, kɛ be fali be kannin mun’n, be fali ngo* trali nun. 5 Kɛ mɔ yasua’n su cɛ lɔ’n ti’n, lafilɛ kunnin be kwlaa, naan b’a lafi. 6 Kɔnguɛ afiɛn’n, sran kun kpan seli kɛ: ‘Bian’n su ba! Amun fite ko kpɛ i atin.’ 7 Kɛ ɔ yoli sɔ’n, talua’m be kwlaa be jasoli, kpɛkun be siesieli be kannin mun. 8 Sinnglinfuɛ’m be seli ngwlɛlɛfuɛ’m be kɛ, ‘Amun man e amun ngo’n* wie. Afin e kannin’m be su wa nuan.’ 9 Ngwlɛlɛfuɛ’m be tɛli be su kɛ: ‘Atrɛkpa’n, ɔ su juman e kwlaa. Amun wɔ be nga be yo i atɛ’n be sin, naan amun ko to amun liɛ.’ 10 Kɛ be ɔli i tolɛ’n, yasua’n bali. Talua nga be siesieli be wun’n, be nin i be wluli aja’n i cɛn dilɛ sua’n nun lɔ. Kpɛkun be ɲinnin anuan’n. 11 I sin’n, talua onga’m be kusu be bali, naan b’a se kɛ, ‘Nja, Nja, tike e anuan!’ 12 Ɔ tɛli be su kɛ, ‘Maan n di amun nanwlɛ, n siman amun.’ 13 “I sɔ’n ti’n, maan amun ɲin tran su, afin amun siman cɛn’n nin dɔ’n. 14 “Asa ekun’n, be kwla fa Famiɛn diwlɛ sɔ’n be sunnzun bian kun m’ɔ su wa tu ajalɛ kɔ́ nvle uflɛ nun’n. Ka naan w’a wɔ’n, ɔ flɛli i junman difuɛ mun, naan w’a fɛ i ninnge mun w’a wla be sa nun. 15 Ɔ mannin klikli’n i talan* nnun. Ɔ mannin nɲɔn su’n i talan nɲɔn. Kpɛkun ɔ mannin nsan su’n i talan kun. Ɔ niannin sran kun i like ng’ɔ kwla yo’n su, naan w’a mɛn i. I sin’n, ɔ ɔli. 16 Kun nga be mɛnnin i talan nnun’n, ɔ fa ɔli ndɛndɛ ko dili aata, naan w’a ɲan talan nnun w’a uka su. 17 I wafa kunngba’n, kun nga be mɛnnin i talan nɲɔn’n, ɔ ɲannin nɲɔn ekun ukali su. 18 Sanngɛ junman difuɛ nga be mɛnnin i talan kunngba cɛ’n, ɔ ɔli ko fuli kunman naan w’a fɛ i min’n i sika* sɔ’n w’a fia nun. 19 “Kɛ ɔ cɛli kpa’n, junman difuɛ sɔ’m be min’n bali. Ɔ seli be kɛ be kɛn i sika’n nun ndɛ be kle i. 20 Yɛ kun ng’ɔ mɛnnin i talan nnun’n ɔ wunngeli i wun lɔ-ɔ. Ɔ fali talan nnun ekun bali naan w’a se kɛ, ‘Min min, a mannin min talan nnun. Sanngɛ nian, n ɲannin talan nnun ekun ukali su.’ 21 I min’n seli i kɛ: ‘Nja mo! A ti junman difuɛ kpa, kpɛkun a ti nanwlɛfuɛ. A yoli nanwlɛfuɛ like kaan nun. I sɔ’n ti’n, ń fá wɔ ń síe ninnge kpanngban su. Bla naan a nin ɔ min’n be di aklunjuɛ.’ 22 I sin’n, kun ng’ɔ mɛnnin i talan nɲɔn’n, ɔ wunngeli i wun lɔ. Ɔ fali talan nɲɔn ekun bali naan w’a se kɛ, ‘Min min, a mannin min talan nɲɔn. Sanngɛ nian, n ɲannin talan nɲɔn ekun ukali su.’ 23 I min’n seli i kɛ: ‘Nja mo! A ti junman difuɛ kpa, kpɛkun a ti nanwlɛfuɛ. A yoli nanwlɛfuɛ like kaan nun. I sɔ’n ti’n, ń fá wɔ ń síe ninnge kpanngban su. Bla naan a nin ɔ min’n be di aklunjuɛ.’ 24 “Kasiɛn su’n, junman difuɛ ng’ɔ ɲannin talan kun’n, ɔ bali wa seli i kɛ: ‘Min min, n si kɛ ɔ like yolɛ yo ya. Lika nga w’a luaman like lɔ’n, lɔ yɛ a ko titi like-ɔ. Like nga w’a dimɛn i wun junman wie’n, yɛ a ko isa-ɔ. 25 I sɔ’n ti’n, srɛ kunnin min dan. Ɔ maan n fali ɔ talan’n, n ko wlɛli i ase. Ɔ like’n yɛ ɔ o yɛ.’ 26 I min’n tɛli i su kɛ: ‘Junman difuɛ klunwifuɛ, a ti fuɛnfuɛ. A si kɛ lika nga m’an luaman like lɔ’n, lɔ yɛ n ko titi like-ɔ, naan like nga m’an dimɛn i wun junman’n, yɛ n ko isa-ɔ. ?Nɛ́n i-ɔ? 27 ?Mɔ a si sɔ’n niɔn, ngue ti yɛ w’a faman min sika’n w’a ko manman sika* siefuɛ mun naan sɛ n ba’n, m’an ɲan su-ɔ? 28 “‘I sɔ’n ti’n, amun de talan ng’ɔ o i sa nun’n, naan an fa man kun ng’ɔ le talan blu’n. 29 Afin sran kwlaa ng’ɔ le like’n, bé mɛ́n i wie ekun úka laa liɛ’n su, yɛ ɔ́ ɲán like kpanngban. Sanngɛ sran ng’ɔ leman like’n, like kaan ng’ɔ le i bɔbɔ’n, bé dé i sa nun. 30 An to sran tɛ sɔ’n be yi i gua su lɔ aosin’n nun. Lɔ yɛ ɔ́ sún, ɔ́ dí i je-ɔ.’ 31 “Kɛ Sran wa’n bá’n, i ɲrun’n kpája ɲanɲanɲan. I anzi’m bé sú i su. Yɛ ɔ́ trɛ́n i famiɛn bia m’ɔ ti ɲanɲanɲan’n su. 32 Bé yíayía nvlenvle’m be kwlaa be nunfuɛ mun i ɲrun lɛ, kpɛkun ɔ́ bú sran’m be nun gúa be ngunminngunmin kɛ nnɛn tafuɛ’n bu bua nin boli’m be nun gua be ngunminngunmin’n sa. 33 Yɛ ɔ́ fá bua mun síe i sa fama su, kpɛkun ɔ́ fá boli mun síe i sa bɛ su. 34 “Yɛ Famiɛn’n sé be nga be o i sa fama su’n be kɛ: ‘Amun mɔ min Si yrali amun su’n, amun bla be w’a di Famiɛn diwlɛ mɔ kɛ ɔ fin mɛn’n i bo bolɛ* nun’n be fa sieli amun’n, i aja’n. 35 Afin awe kunnin min, amun mannin min like n dili. Nzuewe kunnin min, amun mannin min nzue n nɔnnin. N ti aofuɛ, amun sɔli min nun. 36 Min wun ti kplɛn,* yɛ amun mannin min tralɛ. N tɔli tukpacɛ, yɛ amun niannin min lika. Be wlali min bisua, yɛ amun ko niannin min osu.’ 37 Sran kpa’m bé tɛ́ i su kɛ: ‘?E Min, cɛn onin yɛ e wunnin kɛ awe su kun wɔ, mɔ e mannin wɔ aliɛ-ɔ? ?Yɛ cɛn onin yɛ e wunnin kɛ nzuewe su kun wɔ, mɔ e mannin wɔ nzue-ɔ? 38 ?Cɛn onin yɛ e wunnin kɛ a ti aofuɛ, mɔ e sɔli wɔ nun-ɔn? ?Yɛ cɛn onin yɛ e wunnin kɛ ɔ wun ti kplɛn, mɔ e mannin wɔ tralɛ-ɔ? 39 ?Cɛn onin yɛ a tɔli tukpacɛ, mɔ e ko niannin wɔ lika-ɔ? ?Yɛ blɛ onin nun yɛ e wunnin kɛ be wlali wɔ bisua, mɔ e ko niannin wɔ osu-ɔ?’ 40 Famiɛn’n tɛ́ be su kɛ, ‘Nanwlɛ, ń kán klé amun kɛ like nga amun yo mannin min niaan nga be o yɛ’n be nun kaan’n, min yɛ amun yo mannin min-ɔn.’ 41 “Yɛ ɔ́ sé be nga be o i sa bɛ su’n, be kɛ: ‘Amun mɔ be buli amun fɔ’n, amun jaso min wun lɛ, amun wɔ sin m’ɔ nuanman le’n, mɔ be fa sieli Suɛn tɔnfuɛ’n nin i mmusu mun’n,* i nun. 42 Afin awe kunnin min, sanngɛ amun a manman min like naan m’an di. Nzuewe kunnin min, sanngɛ amun a manman min nzue. 43 N ti aofuɛ, sanngɛ amun a sɔman min nun. Min wun ti kplɛn, sanngɛ amun a manman min tralɛ. N tɔli tukpacɛ, sanngɛ amun a nianman min lika. Be wlali min bisua, sanngɛ amun a ko nianman min osu.’ 44 Yɛ be kusu, bé sé i kɛ: ‘?E Min, cɛn onin yɛ e wunnin kɛ awe su kun wɔ, mɔ y’a manman wɔ aliɛ-ɔ? ?Cɛn onin yɛ e wunnin kɛ nzuewe su kun wɔ, mɔ y’a manman wɔ nzue-ɔ? ?Cɛn onin yɛ e wunnin kɛ a ti aofuɛ, mɔ y’a sɔman wɔ nun-ɔn? ?Cɛn onin yɛ e wunnin kɛ ɔ wun ti kplɛn, mɔ y’a manman wɔ tralɛ-ɔ? ?Cɛn onin yɛ e wunnin kɛ a tɔli tukpacɛ, mɔ y’a nianman wɔ lika-ɔ? ?Yɛ blɛ onin nun yɛ e wunnin kɛ be wlali wɔ bisua, mɔ y’a ko nianman wɔ osu-ɔ?’ 45 Yɛ ɔ́ tɛ́ be su kɛ: ‘Nanwlɛ, ń kán klé amun kɛ like nga amun a yoman b’a manman min niaan nga be o yɛ’n be nun kaan’n, min yɛ amun a yoman b’a manman min-ɔn.’ 46 Sran sɔ’m bé wú, yɛ be su ɲanman nguan kun mlɔnmlɔn. Sanngɛ sran kpa’m be liɛ’n, bé ɲán nguan m’ɔ leman awieliɛ’n.”\n^ Glɛki nun’n, be fa ndɛ mma sɔ’n be kan talua m’ɔ nin-a siman bian’n i ndɛ.\n^ Lalafuɛ nun’n, be fa ngo wafa sɔ mɔ be fa olivie mma be yi’n, be guɛ i be kannin’m be nun.\n^ Glɛki’m be talan kun ti kilo 20.4.\n^ Nian Mt 13:35 i su ndɛ ng’ɔ o ja ngua lɔ’n nun.\n^ Glɛki nun’n, ndɛ sɔ’n kleman kɛ like fi nunmɛn i wun mlɔnmlɔn. Ɔ kwla yo kɛ i bo lika’n i su ngunmin cɛ yɛ ɔ wlali like-ɔ.\n^ Glɛki nun’n, be se kɛ “anzi mun.”


Bé kwlaa nga bé si ngôndi tule ô, bee kwlaa so'n se bé klô ke béh nyenh'n, bé nian bé wun su kpa liké'n kwlaa nun. Bé yôé so kunnde bé dunman, sannge dunman so'n tyeman. Sannge é yôé so é kunnde dunman b'o wiéman.\n N niaan kpa mun, anh bu nde nga akunndan! Man swran'n kwlakwla bé sié bé su bé tié nde nga bé kan'n kpa, nanh man swran fi kan nde ndende, nanh man bé fa ya ndende. Afin se swran fa ya'n, o kwla yô'a sa ng'o ti kpa'n Nyanmien nyrun. I so'n ti, anh wla nzuen tete'n nin klunwi'n kwlaa bé asé. Anh yô amun wun aénvue, anh fa nde nga Nyanmien kan klé amun'n su. I ye man amunh nyanh amun tio.\n I so'n ti, anh yô amun wun aénvue Nyanmien Kpli'n i nyrun nan se tyen ng'o siéli'n dyu'n, wa man amun su. Anh kôkô sa kwlaa ng'o ô amun su'n kléé, afin i ye o nian amun likaa. Anh sasa amun wun, anh niannian! Afin mmusu'm bé si Satan b'o ti amun kpofue'n, o ti ke dyra b'o wlanwlan, o kpan kunnde nnen'n sa.\n N kwla sa'n kwlaa yô, sannge liké ngba yô'a min wun sa yé, n kwla sa'n kwlaa yô, sannge n klô'a ke n fa min wun man liké fi mlonmlon. Alie'n ti bé klun ôwié, ye bé klun'n kusu te alie'n i di guawle, sannge Nyanmien o wa satyi liké nnyon so'n. Bé wunnen'n kusu ti'a liké bo bé fa katyi bla kunndele nin bian kunndele likéo, sannge o ti é Min'n i lie, ye é Min'n kusu ti bé wunnen so'n i lie. Nyanmien bo i fanngan nun ye é Min'n tyennin'n, o man éh tyenh wié. ?An si'a ke an ti Christ i wunnen'n i lika'n wié? ?N kwla fa Christ i wunnen so'n i bué fa katyi téklé bla kun lie? N kpla é! ?An si'a ke swran b'o nin téklé bla kun bé san nun'n, wuun ba katyi swran wunmuan? Afin bé klee ke «bé nnyon'n béh katyih swran wunmuan.» I kunngba nion, swran b'o nin é Min'n katyi kun'n, bé wawe'n se. Anh wla bla nin bian kunndele'n i asé. Sa te kwlaa bo swran yô'n o ti'a bé kplô nun nde, sannge swran ng'o kunnde bla annze bian'n, o yô i so sa lie'n gue i bobo kplô'n nun. ?An si'a ke amun wunnen'n ti Nyanmien i Wawe'n b'o fa maan amun b'o ô amun nun'n i sua, o man an di'a amun tiaun? Afin o tôô amun gua kpan, i so'n ti, liké kwlaa nga amunh yôh'n anh yô man o be i nyrunnyan.\n Ke é si swran ng'o flee é ke é nyan nyrun, ye é yô sa ng'o ti kpa ke i bobo sa'n ti'n, o man é liké kwlaa nga b'o man é kwla fa é wun mantan Nyanmien titi'n i fanngan nun. Ke o yôô so'n, o kan nde fe klé é ke o wa yô liké dan man é nan ke an kô nyan liké so'n, an yatyi liké nga bé nyin blô su b'o man men'n satyi'n, nan an katyi ke Nyanmien sa. Liké bo é wa nyan bé so'n ti, ke an lafi Nyanmien su'n, anh yô liké kwlaa nga an kwle i yô'n man amun nzuen'n yô kpa. Ke amun nzuen'n yô kpa'n, anh kunnde ke amunh wunh sa'm bé wle. Ke an wun sa'm bé wle'n, anh nian amun wun su. Ke an nian amun wun su'n, anh tra amun awlen. Ke an tra amun awlen'n, anh fa amun wun mantan Nyanmien. Ke an mantan Nyanmien'n, anh yô amun niaan'm bé kpa. Ke an yô bé kpa'n, anh klô swran. Nanwle, se an nian sa so'm bé su bo an yô bé titi'n, ke an kunnde ke amunh sih é Min Jésus-Christ'n san amunh siih, afin an su tra'an le ngben, ye liké nga an yô'n oh yôh yé. Sannge swran ng'o yô'a sa so mun'n, o ti anyansifue, o wu'an mmua, i wla fi i wun sa laa'n b'o wiéli'n su. Aniaan mun, i so'n ti, anh bu flele nin fale bo Nyanmien faa amun'n i akunndan kpa, nan anh dyran kéklé. Se an yô so'n, an su fonman mlonmlon. I so'n nun ye é Min Jésus-Christ b'o ti é Défue'n, oh soh amun nun kpa, ye oh fah amun wle i swran ng'o sié bé titi'n bé nuon.\n Min nde'n i atabô'n ye: Man é Min'n tin amun swran wunmuan bo amun nin i amuan katyi nin i kwlale b'o le'a wunsu'n ti. Ke o kô yô nan amuan kwla dyran mmusu'm bé si Satan b'o kpe amun gble'n i nyrun'n, anh fa Nyanmien i ale ninngé'n kwlaa wla amun wun. Afin nanh é nin klo swran ye é kuon, sannge é nin mmusu mun, nin aôsin tuun nga é ô nun ye'n i min'n i kpenngben mun, ye mmusu tete'm bo bé ô nglô lo'n ye é kuon. I so'n ti, anh fa Nyanmien i ale ninngé'n kwlaa, nanh se lika'n yô te'n, amuan kwla kpli amun ti, ye ke an kwla bé kwlaa'n, amunh dyranh kéklé. O man anh tanndan amun wun anh dyran kéklé. Anh fa nanwle'n yô ke kplô sa, anh fa tyi amun bô. Anh yô sa ng'o ti i nuan su'n, mon o yô ke liké kôklôkô bo an fa kata amun wué'n su'n sa. Man amun awlen bo an tre kan dyasin fe'n yô ke amun ngbabua sa. Sa kwlaa ng'o to amun su'n, man Christ su bo an lafi'n o yô ke amun nyren sa, nan Klunwifue'n i ta'n b'o so i nuan tô'n, i kwlaa'n wié su. Man déle bo Nyanmien dé amun'n o yô ke kpôngbô klé sa, anh fa wla amun ti. Anh fa Nyanmien nde'n b'o ti i Wawe'n i kaka'n b'o fa man amun'n. Ke an kô yô i kwlaa so'n, anh sre Nyanmien ke o dyran amun sin. Sa'n kwlaa nun amun nin Nyanmien kôkô yale i Wawe'n i fanngan nun tititi. Anh nien i so'n su yôé titi, nanh an kponzo. Anh sre Nyanmien ke o nien i swran'n kwlaa bé su. Ye anh sre i ékun ke, ke n wuké n nuan'n, o klé min nde nga n kaan o ti su'n, nan n yi dyasin fe'n b'o fiee swran'm bé nyrun'n i nglô klé bé wéiin yakpa su, afin dyasin fe so'n ti ye n ti Nyanmien i dya nun dyranfue bo bé tyi min nin dyroko ngaa. I so'n ti, anh sre Nyanmien ke o man n kan nde yasua su ke n kaan o ti su'n sa.\n Aniaan mun, Nyanmien flee amun ke an nyan amun ti, sannge amun ti bo amun nyen so'n ti, nanh an yô klo swran nyôlie'n, sannge anh bu amun wun ke an ti amun wiéngu kanga, anh wuka amun wun klôle bo an klô amun wun'n ti. Afin bé bô mmla'n kwlaa kpole nde kun nun sé ke: «Klô o wiéngu ke a fa klô o bobo wun'n sa.» Sannge se an kaka amun wun bo an titi amun wiéngu sa bui'n, anh nian amun wun kpa, nanh amun wiéngu satyi amun. N sé ke yiô: Anh yô sa nga Nyanmien Wawe'n klé amun'n ye an su yô'a liké nga klo swran kônvi soe'n kun. Liké nga klo swran klôé'n, Nyanmien Wawe'n klômen, ye liké nga Nyanmien Wawe'n klôé'n, klo swran klômen, bé nnyon'n bé nuan seman, o man sa nga an klô ke amunh yôh'n, an kwla yôman. Se an fa atin nga Nyanmien Wawe'n klé amun su'n, Nyanmien dyra'an mmla'n su ye o sié amuon. É si klo swran i nzuen'n kpa, yele bla nin bian kunndele, sa tete yôle, wlaka bôle, amuen sole, baé dile, swran kpole, nin utré. Bé nyin tyi bé wiéngu, bé fa ya, bé bô ti'a kun, bé bubu bé wun nun, bé le kônvi, bé non nzan bô, bé yô sa finfin mun, ye bé yô i sin sa wié mun ékun. Nh kanh nde kunngba nga n kan kléé amun laa'n klé amun ékun, bé nga bé yô i so sa'n, bé su yô'a men nga Nyanmien sieé'n i nunfue mlonmlon. Sannge sa nga Nyanmien Wawe'n man swran yô'n ye: o man bé klô Nyanmien nin swran, bé klun dyo, bé wla gua asé, bé tra bé awlen, bé yô swran yé, bé yô aklunyé, bé di nanwle, bé yô wetee, bé yô sa i nuan su. Ba sié'a ninngé so'm bé su mmla fi. Bé nga bé ti Christ-Jésus lie'n, bé bôbôô bé waka'n su, o man ba wla bé kônvi'n i asé, bé nyin blô'a liké'm bé su kun. Se Nyanmien Wawe'n man ya nyan nguan'n, man é yô liké ng'o klé yé'n kusu. Nanh man é kunnde dunman, nanh man é yô sa b'o kun é wiéngu ya, nanh man é fa é nyin tyi é wiéngu.\n Sannge o lie'n, nian nde nanwle nga bé kléli wo'n su klé. Sé yasua kpenngben'm bé ke bé bu akunndan, bé di nanwle, bé yô sa i nuan su, man bé dyran kéklé bé lafi Nyanmien su, bé klô Nyanmien nin swran, bé tra bé awlen. Kan klé bla kpenngben mun ke bé kusu bé yô sa nga Nyanmien swran yôo o ti su'n. Nanh man bé di abla, nanh man bé yô nzanbôefue. Man bé yô sa ng'o ti kpa'n nan bé fa klé talua mun ke bé klô bé klô bé wun nin bé mma mun, bé yô sa i nuan su, nanh man bé yô sa sukusuku, man bé yô awlô bla kpa, man bé yô klun-ufuéfue, nanh man bé fa bé nyin wlawla bé wun mun, man bé bu bé swran, nan swran fi a sé'a ke Nyanmien nde'n ti'a kpa. Kan klé ngbanflen mun ke bé kusu bé yô sa i nuan su. Sa'n kwlaa nun o bobo yô sa ng'o ti kpa'n, man bé nian o lie'n su yô. Liké nga a klé'n, kléé kpa, nanh fa yô aôwi. Kan nde ng'o ti kpa'n nan swran fi a sé'a ke nde nga a kan'n ti te, nan o kpofue'm bé nyin gua asé, afin bé su wu'an é wun nde fi kanman. Kan klé kanga mun ke sa'n kwlaa nun bé bu bé min'm bé swran, bé yô sa ng'o dyo bé klun'n, nanh man bé kpalô bé nuan, nanh man bé wua bé. Sannge man bé yô swran bo bé kwla fa bé wla gua bé su titi, nan bé bu é Défue Nyanmien'n i nde nga é klé'n nde kpa sa'n kwlaa nun. Afin Nyanmien a yi yé nga o yô swran b'o man swran'n kwlaa bé kwla nyan bé bé ti'n i nglô. Yé so b'o yôô yé'n, é yô sa ng'o ti i nuan su'n, nin sa ng'o ti kpa'n, ye é srô Nyanmien. É yô so nan é minnde tyen kpa nga é wla ô su ke é Nyanmien Kpli'n nin é Défue Christ-Jésus bé wa yi bé wun nglô'n. É ti o fe i wun mannin, nan oh yih é sa tete'n kwlaa nun, nan é katyi i sa ti swran bo é wun sa tete'n kwlaa wa wié, bo é tu é klun yô swran yé. Sé bé ke bé yô sa so mun, tu bé fo, swran ng'o yô sa'n idyoe, man bé si ke Nyanmien ye o sié o ke a di dyunman so nion. Nanh fo o wun man swran fi mon o yô o finfin.\n N niaan mun, nanh amun nun kpanngban bé kunnde ke bé yô liké kléfue, afin an si ke, ke Nyanmien dih dyole'n é bo é ti liké kléfue'n, oh usausah é sa kpa tra bé nga mun. É kwlaa é fon sa sunman nun. Swran nga i nuan fitéfité'a tete'n, o ti swran kpa b'o kwla nien i wun su. É fa blale wla nnenkpanngo'm bé nuan nun, nan bé yô liké nga é klô ke bé yô'n, o man é kwla fa bé ko lika nga é klô ke bé wo'n. Anh nian mméli'n kusu, o ti dan, ye aunngban dan'n fe ko. Sannge o nin i so'n ngba, liké nga bé fa kan'n ti kaan sa, i ye man o sin lika nga i kanfue'n klô ke o sin nion. Ke bé nuan'n kusu ti soo, o nin i kaan b'o ti'n, i ye man bé idyo kpakpa nion. Anh nian sin kaan sa, o yra bô dan kpa. Bé nuan'n kusu ti ke sin sa, o man bé kwla yô sa te dan. O ti é wunnen'n i bué, i ye o satyi é wun sa nion. O ti ke sin sa, bo ke bé wuu yé'n o satyi é wun sa lélé fa dyu é wié tyen, sin so'n fin nyrennen lika'n nun lo. Se swran waan oh lôh blô nnen wafa'n kwlaa, nin anunman, nin wuô, nin nzué nun ninnge mun'n, o kwla yô. Ba lô bé bobo. Sannge bé nuan'n, se o ti nnen'n, wuun swran fi kwla lômen, o ti te, bé kwla siémen. O ti ke duwle sa! É nuan so'n ye é fa manman é Min'n b'o ti é Si nion. I kunngba'n ye é fa wua swran bo Nyanmien yii bé bo bé ti ke i sa'n bé amuen nion. Nyanmien manmanle'n nin amuennwua'n fin nuan kunngba so'n nun. N niaan mun, nanh mon o yô so. ?Nzué ti kunngba'n i bué kwla yô fe, ye i bué kwla yô yrakayraka? ?N niaan mun, aloma kwla su lômin? ?Lômin kwla su ôfle? Nzué b'o yô fe'n kwla fi'an nzué ti bo ndyin ô nun'n nun. ?Amun nun ônin ye o si ngwlele, o wun sa wleo? Man bé wun i so i nzuen kpa'n nin sa kpa ng'o yô bé'n bé nun, ye man bé wun ke o yô i wun aénvue, o ti ngwlelefue. Sannge se amun klunwi'n ti amun nyin tyi swran, an bu amun bobo amun wun akunndan'n, nanh an fa amun ngwlele'n di amun nuan, nanh an fa nanwle katyi atô. I so ngwlele lie'n fi'an nyanmien su, o ti asie'n su wa lie, o ti klo swran lie, o fin mmusu'm bé si Satan. Afin lika nga bé nyin tyi swran bo bé bu bé bobo bé wun akunndan le'n, sa sukusuku'n nin sa tete'n kwlaa ô le. Ngwlele b'o fin nyanmien su'n, se o ti swran'n, wuun éh séh ke, sa te kaan sa nu'en i wun. O klô'a ndengan, o ti wetee fue, bé nin i kwla kôkô yale, o si aunnvue dan, o yô sa kpa, o bu'a swran'n wié kpa tra'a wié, o klô'a dunman. Bé nga bé siésié afien'n, bé ti ke fié difue sa. Ke bé di aladyé bo bé lua bé liké'n, liké nga bé nyen i nun'n yele sa i nuan su yôle'n.


Se swran kun sé ke o klô Nyanmien, sannge o kpo i niaan'n, wuun atô ye o buaa. ?Afin se o klô'e i niaan'n b'o wuin'n, o yô se ye o kwla klô Nyanmien b'o wunmen nion?\nAmuan nyan amun ti, i so'n ti, anh yô sa ng'o ti kpa'n. Nanh amun ti nyanle so'n katyi sa te, sannge man bé wun ke an ti Nyanmien i swran.\nSe swran kun bu i wun ke o ti swran dan b'o ti'a so'n, wuun wa leke i bobo wun.\n?Nzu ti ye an fle min, Nannan, Nannan, sannge an yôman liké nga n klé amun nion?\nSa kwlaa nga bé katakata su'n, i wié fi su ka'a le b'o su fité'a nglôo, ye nde fi su ka'a nvialie nun bo bé su si'a nuon.\nJésus sé ke: Dunman klôfue mun, amun wun nde bo Ésaïe kleli'n ti nanwle, o klee ke: «Swran nga'm bé ken bé nuan bui su ke bé bu n swran, Swran bé awlen'n nu'an n su,\nAnh nian amun wun ke nanh an yô amun sa kpa bo Nyanmien sule'n ti ye an yô'n, swran'm bé ti. Se an yô so'n, an su nya'an liké fi amun Si b'o ô nyanmien su lo'n i sa nun.\nAfin ke bé si'a liké wafa nga Nyanmien yô b'o bu swran swran kpa'n, bo bé bobo bé kunnde liké wafa nga bé yô nan ba yô swran kpa'n, o man ba fa'a Nyanmien lie'n su.\nBé yô bé wun ke bé si Nyanmien, sannge sa nga bé yô'n o klé'a ke bé sii. Bé wun yô te, bé nyin ti kéklé, bé kwla yô'a sa kpa bo kun sa.\n Amun mmla kléfue nin Pharisifue dunman klôfue mun, an yakô! Yele ke an ti ke ndia su sua bo ba ken i ayré ufué sa, i tale'n yô klaan, sannge i klun lo'n ti swran ôwié, nin ninngé tete wafa'n kwlaa. Amun kusu ke an ti soo. Ke swran'm bé wun amun'n, an fa swran kpa, sannge dunman klôle'n nin sa tete'n kwlaa bé ô amun awlen'n nun.\n Anh sasa amun wun mmla kléfue'm bé lika, bé klô trale tennden wla wlan sinle, bé klô ke bé yô bé liké nzra nun, bé klô Nyanmien sua nun bia kpakpa su tranle, ye ke bé di liké nzra nun'n, bé klô swran dandan'm bé tranwle'n nun tranle. Bé dé angbôti mmla'm bé awlô'n, ye bé kan nde tennden klé Nyanmien lélélé ke swran'm bé bu bé swran kpa. Bé fo tule lie'n o wa yô te kpa.\n Nyanmien nde nga an ti'n, anh lafi su. Se an tiéé ngben bo an fa'a su'n, wuun an su laka amun wun. Afin se swran kun ti Nyanmien nde'n b'o fa'a su'n, o ti ke swran b'o nien i nyrun niannun nun sa.\n Se amunh kpeh sre nun ke amun nin Nyanmien amunh kôkôh yale'n, nanh an mlan amun nyrun ke dunman klôfue'm bé yô'n, bé yô bé wun fien bé fa klé swran mun ke bé su kpe sre nun. Nanwle, mô nga bé kô yô bé'n, ye bé yôô bé leo. Sannge o lie'n, se ah kpeh sre nun ke a nin Nyanmien amunh kôkôh yale'n, wunnzin, guo o ti'n su blofue nzué, tôli nun nan wa yô'a ke a su fo o wun klé swran mun ke a su kpe sre nun. Sannge fo o wun klé o Si b'o ô nvialie nun'n, ye o Si b'o si nvialie nun sa mun'n, o wa yô o mô.\n Nanh swran kwlaa nga bé fle min bé Min'n bé ngba ye béh yôh men nga Nyanmien sié'n i nunfueo, san swran ng'o yô min Si b'o ô nyanmien su lo'n i klun sa'n, i ye oh yôh men so'n nunfueo. Tyen so'n nun swran kpanngban kpa bé wa usa n ke: ?Nannan, Nannan, o dunman nun ya ka'an Nyanmien nde? ?O dunman nun ya fua'an asie usu? ?Ye o dunman nun ya yô'a sa kéklééklé mun? Ye nh séh bé ke: Amun bo an satyi mmla'n, anh fa dyaô min wun le. N si'a amun mlonmlon.\n Anh nian amun wun ke nanh an yô amun sa kpa bo Nyanmien sule'n ti ye an yô'n, swran'm bé ti. Se an yô so'n, an su nya'an liké fi amun Si b'o ô nyanmien su lo'n i sa nun. I so'n ti se ah tyeh yalefue liké'n, nanh bô i ndôlô ke dunman klôfue'm bé yôé Nyanmien sua'm bé nun nin atin'm bé su, ke swran'm bé wun bé nan bé yi bé aye'n bé lie'n sa. Nanwle, mô nga bé kô yô bé'n, ye bé yôô bé leo. Sannge o lie'n, se ah fah liké man yalefue'n, nanh mon o sa be'n si ng'o sa fama'n yô'n nan liké nga a fa man yalefue'n wa yô nvialie nun, nan o Si b'o wun nvialie nun sa'n wa yô o mô.\n I so'n ti, amun kwlaa bo an bu swran fo'n, an le'a nde fi. Afin ke an bu swran fo bo an yô sa kunngba nga swran so'n yô'n, an bu amun bobo amun wun fo. É si ke Nyanmien di bé nga bé yô i so sa'n bé dyole nanwle su. ?Amun bo an bu swran fo i so sa'n ti bo an yô sa kunngba'n, an bu ke Nyanmien su bu'a amun fo wié? Nyanmien ti aklunyéfue dan kpa, o kpli'a sa wun, o kpli'a sa wun, o blu sa su. ?O nin i so'n ngba, an bu'e liké fi? ?An si'a ke Nyanmien yô kpa nan an katyi amun nzuen'n? Amun nyin kéklé'n nin sa nga an yôli bo an yatyi'e i yôle'n, Nyanmien bu sié, o man oh fah amun wun ya kpa tyen nga i ya'n dyaô, bo éh wunh ke o di dyole nanwle su'n,\n I so'n ti, anh wla nzuen tete'n nin klunwi'n kwlaa bé asé. Anh yô amun wun aénvue, anh fa nde nga Nyanmien kan klé amun'n su. I ye man amunh nyanh amun tio. Nyanmien nde nga an ti'n, anh lafi su. Se an tiéé ngben bo an fa'a su'n, wuun an su laka amun wun. Afin se swran kun ti Nyanmien nde'n b'o fa'a su'n, o ti ke swran b'o nien i nyrun niannun nun sa. Ke o kô nian nun bo wa o'n, kpekuun i wla a fi i wafa ng'o ti'n. Sannge swran ng'o nian Nyanmien mmla'n b'o ti niannun kpa, b'o man swran'm bé nyan bé ti'n nun'n, b'o nian nun tititi'n, bo ke o ti mmla'n i wla fiman, sannge o fa su'n, Nyanmien man liké ng'o yô'n, oh yôh yé. Se swran kun bu i wun ke o su Nyanmien, sannge o sié'e i nuan'n diin'n, i Nyanmien sule'n ti ngben, o su leke i wun.\n Nanh an kan swran wun nde, ye Nyanmien su ka'an amun wun nde, nanh an bu swran fo, ye Nyanmien su bu'a amun fo, anh yatyi sa nga bé yô amun'n tye, ye Nyanmien kusu oh yatyih amun lie'n tye amuon. Anh tye swran liké, ye Nyanmien kusu oh tyeh amun wié, oh manh amun kpanngban ke liké bo bé su, bé tintin su, bé kédyékédyé, o yi bu gua'n sa, afin sulie nga an su nun man swran wié mun'n, i kunngba'n nun ye Nyanmien suh nun man amuon. O bu bé nyanndra kun kusu ke: Anyansifue kun kwla tre'e i wiéngu anyansifue kponman, se o yô so'n, bé nnyon'n béh toh kunman nun. Swran b'o suan liké'n ti'a dan traman swran b'o klé i liké'n, sannge swran kwlaa b'o wié i liké'n suan'n, o yô ke swran b'o klé i liké'n sa. ?O yô se ye a wun wla'n b'o ô o niaan'n i nyin su, sannge a wu'an dyanvle'n b'o ô o bobo o nyinma su nion? ?O bo a wu'an dyanvle'n b'o ô o bobo o nyinma su'n, o yô se ye a sé o niaan'n ke: Min niaan, dyran man n yi o nyin su wla nion? Dunman klôfue, yi dyanvle'n b'o ô o bobo nyin su'n ka, nan a wun asé a yi o niaan'n i nyin su wla'n.\n Nanh an bu swran fo man Nyanmien bu amun fo. Fo kunngba nga an fa bu swran'n, ye Nyanmien wa fa bu amuon, ye liké kwlaa nga an sé ke, se swran yôo o ti kpa'n, i kunngba so'n ye Nyanmien wa sé amun ke an yôo. ?O yô se ye a wun wla'n b'o ô o niaan i nyin su'n sannge a wu'an dyanvle'n b'o ô o bobo o nyinma su nion? ?O yô se ye a sé o niaan ke: Dyran man n yi o nyin su wla'n, sannge dyanvle ô o bobo o nyin su nion? Dunman klôfue, yi dyanvle'n b'o ô o nyin su'n ka, nan a wun asé a yi o niaan'n i nyin su wla'n. Nanh an fa ninngé ng'o ti Nyanmien lie'n man alua mun, ye nanh an fa amun nennglenman'n gua kokoti'm bé bô, man bé tiatia bé su, bé kpe bé nyin amun su, bé to amun su.\n M mma mun, ke o kô yô nan amuan yô'a sa te'n ti, nh kleh nde nga ble amun. Sannge se swran wié yô sa te'n, é le é ti nde kanfue, o ô é Si Nyanmien wun lo, yele Jésus-Christ b'o ti swran kpa'n. Afin i bobo fe i wun yii é ti te, nan Nyanmien yatyi sa nga é yôlii'n tye é. Nanh é ngunmin é ti te ye o yilio, swran'n kwlaa bé lieo. Se é fa Nyanmien nde'n su'n i so'n nun ye éh sih ke é sii sakpaa. Swran ng'o sé ke o sii, sannge o fe'e i nde'n su'n, o ti atôfue, o di'a nanwle mlonmlon. Sannge swran ng'o fa Nyanmien nde'n su'n, i sofue'n ye o klôé kpa sakpaa. Sa nga é yô nan ya si wéiin ke é nin Nyanmien ya yô kun'n ye: swran ng'o sé ke o nin Nyanmien ba yô kun'n, mon o yô sa nga Jésus yôli'n bé wié.\n Swran ng'o di nanwle ninngé kanngan'm bé su'n, o di nanwle ninngé dandan'm bé su, sannge swran ng'o di'a nanwle ninngé kanngan'm bé su'n, o kwla di'a nanwle ninngé dandan'm bé su. ?I so'n ti, se amun di'a nanwle sika ng'o man nde swran'm bé di'a nanwle'n su'n, wan ye oh feh i liké kpa man amun ke an fa siéo? ?Ye se an di'a nanwle swran wié liké lie'n su'n, wan ye oh fah ng'o ti amun bobo amun lie'n man amuon? Swran kun min kwla yô'a nnyon, san oh kpoh kun oh klôh kun, oh feh i wun mantan kun, ye oh yôh kun finfin. An kwla yô'a Nyanmien i swran, nan amun kunngba'n amuan yô sika'n i klôfue. Pharisifue mun (*f4*) bo bé klô sika'n bé tii nde so'n, nan ba sri Jésus. Ye o sé bé ke: Amun lie'n an ti swran bo an yô amun wun swran'm bé nyrun ke an ti swran kpa, sannge Nyanmien si amun awlen'n nun akunndan'n, afin liké nga swran'm bé klôé bé bui liké kpa'n, o ti kain Nyanmien nyrun.\n ?N niaan mun, se swran kun sé ke o lafi Nyanmien su, sannge bé wu'en i so i nzuen'n nun'n, nzu yé ye o yô men io? ?I Nyanmien sulafile so'n kwla déé? Man é sé ke wiénuon é niaan bian annze é niaan bla kun le'a trale, o le'a alie. ?Se amun nun kun sé i ke: Mon o wun dyo o fouun, man a nyan tannin kla, mon o ku yi! sannge o me'en liké nga i sa mien i wun'n, nzu yé ye wa yô a men io? Swran ng'o lafi Nyanmien su'n, ke i kusu ti soo, se sa ng'o yô bé'n bé ti'a kpa'n, wuun i Nyanmien sulafile'n ti ngben. Wiénuon swran wié wa sé n ke: O lie'n, a lafi Nyanmien su, ye n kusu, n yô be'n m ma fa klé o ke n lafi Nyanmien su. A lafi su ke Nyanmien ti kunngba tye, o ti nanwle. Mmusu'm bé kusu bé lafi su so wié, o man bé wun usu bé. Ééé, swran finfinfue! ?A klô ke a wun i wle ke swran ng'o sé ke o lafi Nyanmien su, sannge o yô'a sa kpakpa'n, i Nyanmien su b'o lafi'n o yô'a sa fi yé? ?Ke é nannan Abraham fee i wa Isaac ke o fa so Nyanmien'n, wa bu'e i swran kpa i sa so'n ti? ?An wunmen? I Nyanmien sulafile'n nin i sa kpa yôle'n bé san nun, o man i Nyanmien sulafile'n i nyin fitéé wéiin i sa kpa b'o yôli bé'n ti. Ke o yôô so'n, o man Nyanmien Nde nga bé kleli'n o kpeen su, bé klee ke: «Abraham lafii Nyanmien su, o man i su b'o lafi'n ti, o bulii swran kpa.» Ye Nyanmien flelii i dyanvue. ?An wunmen? Nanh swran i Nyanmien su b'o lafi'n ngunmin ti ye o bu i swran kpaa, sannge sa kpa ng'o yô bé'n bé ô nun wié. ?Ke Rahab téklé bla'n sikéé Juif'm bo bé sunmaan bé'n, b'o man bé fa atin ufle oli'n, Nyanmien a bu'e i kusu swran kpa i sa so'n ti? Se swran kun ô sa, b'o dé'a wunmien'n, wuun wa wu. I kunngba'n, se swran kun sé ke o lafi Nyanmien su bo bé wunmen i so i nzuen'n nun'n, wuun i Nyanmien sulafile'n ti ngben.


Samarifuɛ’n i su ndɛ nga Zezi kannin’n | Wafa nga Zezi nantili’n\nLIKE NGA É YÓ NAAN Y’A ƝAN NGUAN M’Ɔ LEMAN AWIELIƐ’N\nSAMARIFUƐ MƆ I KLUN TI UFUE’N\nI nun mɔ Zezi o Zerizalɛmun lɔ’n, Zuifu wie’m be ko wunnin i wun kɛ ɔ kle be like. Sanngɛ wie’m be ɔli kɛ bé kó sɛ́ i bé nían. Be nga be waan bé sɛ́ i bé nían’n, be nun kun usɛli i kɛ: “?Like klefuɛ, ngue yɛ ɔ fata kɛ n yo naan m’an ɲan nguan m’ɔ leman awieliɛ’n niɔn?”—Liki 10:25.\nZezi wunnin i wlɛ kɛ nán ndɛ ngbɛn yɛ bian’n usɛli i-ɔ. Afin atrɛkpa’n, bian’n kunndɛli kɛ ɔ kan ndɛ kun m’ɔ kwla lo Zuifu’m be ngasi’n. Ɔ wunnin kɛ ndɛ o bian’n i klun laa. Ɔ maan ɔ tɛli i su ngwlɛlɛ su naan bian’n bɔbɔ yi akunndan ng’ɔ bu’n i nglo.\nZezi usɛli i kɛ: “?Ndɛ onin yɛ be klɛli i Mmla’n nun-ɔn? ?Yɛ kɛ a kanngan nun’n, ɔ se sɛ?” Bian sɔ’n si Ɲanmiɛn Mmla’n. Ɔ maan ɔ jrannin ndɛ nga be o Mmla’n 6:5 nin Saun Yolɛ 19:18 nun’n, be su tɛli Zezi su. Ɔ seli Zezi kɛ: “‘Fa ɔ awlɛn’n kwlaa, ɔ nin ɔ nguan’n kwlaa, ɔ nin ɔ wunmiɛn’n kwlaa, ɔ nin ɔ akunndan’n kwlaa fa klo Zoova m’ɔ ti ɔ Ɲanmiɛn’n.’ Kpɛkun ‘klo ɔ wiengu kɛ a fa klo ɔ bɔbɔ wun’n sa.’” (Liki 10:26, 27) ?Bian’n tɛli su klanman?\nZezi seli bian’n kɛ: “A tɛli su klanman. Yo sɔ titi, kpɛkun á ɲán nguan.” Sanngɛ bian’n w’a kaman ngalɛ’n su. Ɔ kunndɛli kɛ “be bu i sran seinfuɛ.” Yɛle kɛ ɔ kunndɛli kɛ ɔ́ klé kɛ akunndan ng’ɔ bu’n ti su, naan wafa ng’ɔ nin i wiengu’m be tran’n yɛ ɔ ti i kpafuɛ’n niɔn. I sɔ’n ti’n, ɔ usali Zezi kɛ: “?Min wiengu’n yɛle wan?” (Liki 10:28, 29) Ndɛ nga bian’n usali Zezi i bo’n ti kploun kpa. ?Ngue ti yɛ e kan sɔ-ɔ?\nZuifu’m be waan sran ng’ɔ ti be “wiengu’n” yɛle sran ng’ɔ di Zuifu’m be mmla’m be su’n. Atrɛkpa ndɛ ng’ɔ o Saun Yolɛ 19:18 nun’n ti yɛ be bu i sɔ’n niɔn. Ɔ maan Zuifu kun kwla bu i kɛ sɛ ɔ fɛ i wun mantan sran ng’ɔ timan Zuifu’n, nn “w’a fɔn mmla’n.” (Sa Nga Be Yoli’n 10:28) Atrɛkpa Zezi i sɔnnzɔnfuɛ mun bɔbɔ be nun wie’m be bu i sɔ wie. Yɛle kɛ be bu i kɛ sɛ be klo Zuifu’m be ngunmin’n, naan be yo sran ng’ɔ timan Zuifu’n i tɛ’n, ɔ timan tɛ. Afin sran sɔ’n timan be “wiengu.” Kɛ bian ng’ɔ usali Zezi i ndɛ’n, ɔ bu i sɔ-ɔ.\nZezi ukali bian’n naan ɔ kaci i akunndan’n. I sɔ yolɛ’n nun’n, Zezi w’a wɔman bian sɔ’n nin Zuifu nga be o lɛ’n be safle. Zezi fɛli i ɲin sieli i ndɛ kun su. I waan: “Bian kun fin Zerizalɛmun ɔ su kɔ Zeriko. Atin nun’n, ɔ ko tɔli awiefuɛ’m be nun. Be deli i sa nun ninnge’m be kwlaa kpan, be boli i, ɔ ka kan naan w’a wu, kpɛkun be yacili i lɛ be ɔli. Ɲanmiɛn ɲrun jranfuɛ kun sinnin akpɔ kunngba sɔ’n su lɛ, ɔ wunnin i, sanngɛ ɔ sinnin akpɔ’n i bue kun lɔ ɔli. Levifuɛ kun kusu juli lɛ, ɔ wunnin i, sanngɛ ɔ sinnin akpɔ’n i bue kun lɔ ɔli. Samarifuɛ kun su sin akpɔ sɔ’n su lɛ kɔ lika. Kɛ ɔ juli i wun lɛ m’ɔ wunnin i’n, ɔ yoli i annvɔ.”—Liki 10:30-33.\nBian nga Zezi su kan ndɛ kle i’n si kɛ Ɲanmiɛn ɲrun jranfuɛ nin Levifuɛ nga be di junman Ɲanmiɛn i sua’n nun lɔ wie’n, be nun sunman be tran Zeriko. Zerizalɛmun nin Zeriko be afiɛn ti kilo ablaɔn-nin-nsan (23). Yɛ awiefuɛ’m be sa atin’n nun be yo sran’m be tɛ. Ɔ maan sɛ Ɲanmiɛn ɲrun jranfuɛ kun annzɛ Levifuɛ kun wun i wiengu Zuifu kun mɔ b’a yo i like tɛ’n, ɔ fata kɛ ɔ ukɛ i. ?Nɛ́n i-ɔ? Sanngɛ Ɲanmiɛn ɲrun jranfuɛ nin Levifuɛ nga Zezi kannin be ndɛ’n, b’a yoman sɔ. Samarifuɛ kun yɛ ɔ wa ukali Zuifu nga awiefuɛ’m be boli i’n niɔn. Kusu nn Zuifu’m be kloman Samarifuɛ’m be sa kaan sa.—Zan 8:48.\n?Wafa sɛ yɛ Samarifuɛ’n ukali Zuifu mɔ awiefuɛ’m be boli i’n niɔn? Zezi seli kɛ: “Ɔ wunngeli i wun lɔ, kpɛkun ɔ fali ngo nin duvɛn guɛguɛli i kannin’m be nun naan w’a cici be su. Ɔ fɛ i fuli i bɔbɔ i nnɛn’n su, kpɛkun ɔ fɛ i ɔli aofuɛ sua kun nun, ɔ niɛnnin i lika. Kɛ aliɛ cɛnnin’n, ɔ fali denie nɲɔn mannin aofuɛ sua’n i sunianfuɛ’n, kpɛkun ɔ seli i kɛ: ‘Niɛn i lika. Kalɛ uflɛ nga á bó úka nga su’n, kɛ ń sá n sin’n, ń má yí ń mán wɔ.’”—Liki 10:34, 35.\nKɛ Zezi gúɛ i ndɛ’n i bo’n, ɔ usali bian’n i sa cinnjin kun. Ɔ usɛli i kɛ: “?Ɔ ɲrun’n, be sran nsan sɔ’m be nun onin yɛ ɔ kleli kɛ ɔ ti bian ng’ɔ tɔli awiefuɛ’m be nun’n, i wiengu-ɔ?” Atrɛkpa’n, bian’n kunndɛman kɛ ɔ́ sé kɛ “Samarifuɛ’n” niɔn. Afin i sɔ kanlɛ’n kun i ɲannzuɛn. Ɔ maan ɔ tɛli su kɛ: “Be nun sran ng’ɔ sili i aunnvuɛ’n niɔn.” I sin’n, Zezi kleli bian’n like ng’ɔ fata kɛ ɔ yo’n. Ɔ seli i kɛ: “Ɔ kusu, kɔ ko yo sɔ wie.”—Liki 10:36, 37.\nNanwlɛ, wafa nga Zezi kleli like’n yo ɲɛnmɛn dan! Afin sɛ ɔ ti kɛ ɔ seli bian’n kɛ be nga be timan Zuifu’n be ti i wiengu wie’n, nn bian’n nin Zuifu nga be o lɛ’n b’a fɛmɛn i ndɛ’n su. Sanngɛ Zezi w’a yoman sɔ. Ɔ boli sa kun mɔ be si i’n, i su. I sɔ’n yoli maan i ndɛ tiefuɛ’m be wunnin sran ng’ɔ ti be ‘wiengu’n’ i wlɛ weiin. Ɲanmiɛn Ndɛ’n wla e fanngan kɛ e klo sran ngba, yɛ é yó sran kwlakwla ye.\n?Ngue ti yɛ bian kun usali Zezi like ng’ɔ́ yó naan w’a ɲan nguan m’ɔ leman awieliɛ’n niɔn?\n?Zuifu’m be waan wan yɛ ɔ ti be wiengu-ɔ? ?Yɛ ngue ti-ɔ?\n?Wafa sɛ yɛ Zezi ukali Zuifu mun naan b’a wun sran ng’ɔ ti be wiengu’n i wlɛ-ɔ?


“Fa ɔ wla’n guɛ i Anannganman su, yo sa i nuan su”—Jue Mun 37:3 | Like suanlɛ\n‘Fa ɔ wla’n guɛ i Zoova su, yo sa i nuan su. [...] Fa nanwlɛ’n yo kɛ wɔ aliɛ sa, di.’—JUE MUN 37:3.\nJUE: 133, 63\n?WAFA SƐ YƐ E KWLA FA E WLA’N GUƐ I ZOOVA SU KƐ...\nNowe liɛ’n sa-ɔ?\nDavidi liɛ’n sa-ɔ?\nƝanmiɛn i sufuɛ wie mun ekun be liɛ’n sa-ɔ?\n1. ?Ngue yɛ ɔ kle kɛ wafa nga Zoova yili klɔ sran’n, ɔ leman wunsu-ɔ?\nWAFA nga Zoova yili klɔ sran’n, ɔ leman wunsu. E kwla bu akunndan naan y’a wun e su sa’m be trawlɛ. Yɛ e kwla bu like nga é wá yó’n i akunndan sie. (Nyanndra Mun 2:11) Zoova maan e le wunmiɛn. Ɔ maan, e kwla yo ninnge nga e sunnzun kɛ é yó be’n. (Filipfuɛ Mun 2:13) Asa ekun’n, ɔ mannin e e klun akunndan’n. E klun akunndan sɔ’n ti’n, sɛ e yo sa tɛ annzɛ sa kpa’n, e bɔbɔ e wun i wlɛ. E klun akunndan’n ti’n, e kunndɛman kɛ é yó sa tɛ. Ɔ maan, sɛ e wun kɛ e su yo sa tɛ’n, e yaci i yolɛ.—Rɔmfuɛ Mun 2:15.\n2. ?Ngue yɛ Zoova kunndɛ kɛ e fa ninnge ng’ɔ mannin e’n, e yo-ɔ?\n2 Zoova kunndɛ kɛ e fa ninnge sɔ m’ɔ mannin e’n, e yo sa i nuan su. Afin, Zoova klo e. Yɛ ɔ si kɛ sɛ e yo sa i nuan su’n, e klun jɔ́. Biblu’n se kɛ: “Sran ng’ɔ́ yó like-ɔ ɔ sunnzun i klun naan w’a yo’n, ɔ́ dí alaje.” Ɔ se ekun kɛ: “Like kwlaa nga á yó’n, fa ɔ wunmiɛn’n gua su yo.” (Nyanndra Mun 21:5; Akunndanfuɛ’n 9:10) E kɛnngɛn i ekun kɛ: “Sɛ e nyɛn i wun alaje’n, maan e yo sran’m be kwlaa be ye.” Kpɛkun, ɔ se kɛ: “Kɛ bɔ Nyanmiɛn mannin amun ninnge wafa-wafa nga sran yo’n i wie’n, maan sran kun fɛ i liɛ nga Nyanmiɛn mɛnnin i’n ukɛ i wiengu.” (Galasifuɛ Mun 6:10; 1 Piɛr 4:10) Nanwlɛ, Zoova kunndɛ kɛ e yo sa nga e bɔbɔ nin e wiengu mun e kwla ɲan su ye’n.\n3. ?Ngue yɛ klɔ sran’n kwlá yoman-ɔn?\n3 Sanngɛ, Zoova si kɛ e kwlá yoman ninnge ngba. I wie yɛle kɛ e kwlá yiman fɔ m’ɔ o e nun’n, naan y’a yoman sa tɛ’n kun, naan y’a wuman kun. (1 Famiɛn Mun 8:46) Asa ekun’n, e kwlá mianman e wiengu kun kɛ ɔ yo like ng’ɔ ti e liɛ’n su’n. Afin, sran kun kwla fɛ i klunklo ajalɛ. Kannzɛ e si like kpanngban, annzɛ y’a wun sa sunman le’n, e kwlá faman e wun sunnzunman Zoova mlɔnmlɔn.—Ezai 55:9.\nSɛ sa kekle ju wɔ su’n, “fa ɔ wla’n guɛ i Anannganman su, yo sa i nuan su.”\n4. ?Wan mun yɛ like suanlɛ nga wá kán be ndɛ-ɔ?\n4 Sa kwlaa nun’n, ɔ fata kɛ e fa e wun wla Zoova sa nun. I liɛ’n, ɔ́ bó e ɲrun atin. Kpɛkun, like nga e kwlá yoman’n, ɔ́ yó mán e. Sanngɛ, Zoova kunndɛ kɛ e yo e liɛ nga e kwla yo naan y’a fite nun’n. Yɛ e uka e wiengu mun. (An kanngan Jue Mun 37:3 nun.) Nanwlɛ, maan e fa e ‘wla’n guɛ i Anannganman su, e yo sa i nuan su.’ Asa ekun’n, maan e ‘fa nanwlɛ’n yo kɛ e aliɛ sa, e di.’ ?Wafa sɛ yɛ e kwla yo sɔ-ɔ? Like suanlɛ nga wá kán Nowe, nin Davidi, ɔ nin laa Ɲanmiɛn i sufuɛ wie mɔ be fali be wla’n guɛli i su’n be ndɛ. É wún kɛ b’a kwlá yoman ninnge ngba, naan like nga be kwlɛ i yo’n i su yɛ be fali be ɲin sieli-ɔ.\nKLUNWI’N YƐ SRAN’M BE YO-Ɔ\n5. An kan Nowe i ndɛ.\n5 Nowe blɛ su’n, asiɛ wunmuan’n su sran’m be sacili mlɔnmlɔn. “Sa kekleekle mun yɛ sran’m be yo-ɔ.” (Bo Bolɛ 6:4, 9-13) Nowe si kɛ Zoova wá núnnún sran sɔ mun. Sanngɛ, be ayeliɛ sɔ’n yoli i ya dan. Ɔ si kɛ ɔ kwlá yoman ninnge wie mun. Sanngɛ, ɔ wunnin like ng’ɔ kwla yo’n i wlɛ.\nSran’m be kunndɛman kɛ e bo jasin fɛ’n e kle be. (An nian ndɛ kpɔlɛ 6-9 be nun.)\n6, 7. (a) ?Ngue yɛ Nowe kwlá yoman-ɔn? (b) ?Ngue yɛ e kusu e kwlá yoman-ɔn?\n6 Like nga Nowe kwlá yoman’n: Nowe kannin like nga Zoova wá yó’n i ndɛ. Sanngɛ, ɔ kwlá mianman sran mun kɛ be kaci be nzuɛn’n. Asa ekun’n, ɔ kwlá yoman naan anannganman su nzue’n, ɔ tɔ ndɛndɛ. Nowe fɛli i wla’n guali Zoova su. Ɔ lafili su kɛ blɛ ng’ɔ ti su’n i nun’n, Zoova núnnún klunwifuɛ sɔ mun mlɔnmlɔn kɛ ng’ɔ fa kannin’n sa.—Bo Bolɛ 6:17.\n7 Andɛ kusu’n, klunwi’n yɛ sran’m be yo-ɔ. Yɛ e si kɛ Zoova wá núnnún sran tɛtɛ mun kɛ ng’ɔ fa kannin’n sa. (1 Zan 2:17) Sanngɛ, e kwlá mianman sran mun kɛ “Nyanmiɛn sielɛ’n i jasin fɛ” mɔ e kan’n, be sɔ nun klanman. Yɛ e kwlá yoman naan ‘ɲrɛnnɛn dan’n,’ ɔ ju ndɛndɛ. (Matie 24:14, 21) Like nga Nowe yoli’n i wie yɛ e kwla yo-ɔ. Yɛle kɛ maan e fa e wla’n gua Zoova su. Yɛ maan e lafi su kɛ ɔ cɛ kan’n, ɔ́ núnnún klunwifuɛ mun. (Jue Mun 37:10, 11) Nanwlɛ, e lafi su kɛ Zoova su yaciman klunwifuɛ’m be lɛ sa trilili. Sɛ be nunnunlɛ’n i blɛ ju’n, ɔ su sɛnmɛn i wun kaan sa.—Abakik 2:3.\nMaan e nian Nowe i ayeliɛ’n su. Yɛle kɛ, maan e fa e wla’n gua Zoova su. Yɛ maan e lafi su kɛ ɔ cɛ kan’n, ɔ́ wá núnnún klunwifuɛ mun.\n8. ?Ngue su yɛ Nowe fɛli i ɲin sieli-ɔ? (An nian desɛn ng’ɔ o kan like suanlɛ’n bo i bo lɛ’n.)\n8 Like nga Nowe kwla yo’n: Kɛ Nowe wunnin kɛ ɔ kwlá yoman ninnge wie mun’n, like ng’ɔ kwla yo’n i su yɛ ɔ fɛli i ɲin sieli-ɔ. Yɛle kɛ, ɔ boli sa nga Zoova wá yó’n i ndolo. (2 Piɛr 2:5) I sɔ’n ti’n, ɔ kwla lafili Zoova su kpa titi. Blɛ kunngba sɔ nun’n, ɔ boboli mmeli kun sɛsɛsɛ kɛ nga Zoova seli i kɛ ɔ bobo’n sa.—An kanngan Ebre Mun 11:7 nun.\n9. ?Wafa sɛ yɛ e nian Nowe i ayeliɛ’n su-ɔ?\n9 Andɛ kusu’n, e “di e Min’n i junman’n” kpa. (1 Korɛntfuɛ Mun 15:58) E nun wie’m be kplan Ɲanmiɛn Sielɛ Sua mun, nin aɲia dandan’m be yolɛ sua mun, annzɛ be nian sua sɔ’m be lika naan b’a bubuman. Kɛ é yó aɲia dandan mun’n, e nun wie’m be klɛ be dunman, yɛ be di aɲia sɔ’m be bo lɔ junman mun wie. Yɛ e nun wie’m be di junman Betɛli, annzɛ lika nga be kaci e fluwa’m be nun ndɛ mun aniɛn’m be nun lɔ’n. Sanngɛ like ng’ɔ ti e kwlakwla e cinnjin’n, yɛle jasin fɛ’n i bolɛ’n. Kɛ e bo jasin fɛ’n, e fa e wla gua like nga cɛn wie lele é ɲɛ́n i’n, i su kpa. Aniaan bla kun seli kɛ: “Kɛ ń kán like nga Ɲanmiɛn Sielɛ’n ti sran’m bé wá ɲɛ́n i’n i ndɛ’n, n sie i nzɔliɛ kɛ sran’m be wla w’a bo be wun. Afin be lafiman su kɛ be su sa’m bé wíe cɛn kun.” E liɛ’n, e lafi su kɛ cɛn wie lele e liɛ’n yó ye. Nanwlɛ, kɛ e kan Ɲanmiɛn Sielɛ’n i ndɛ e kle sran mun’n, e lafi like nga cɛn wie lele é ɲɛ́n i’n i su kpa ekun. I sɔ’n ti, e jran kekle sa’n kwlaa be ɲrun titi.—1 Korɛntfuɛ Mun 9:24.\nKƐ E YO SA TƐ’N\n10. An kan sa tɛ nga Davidi yoli’n i ndɛ.\n10 Famiɛn Davidi ti sran kpa. I sɔ’n ti, Zoova fɛ i yoli i awlɛn su sran. (Sa Nga Be Yoli’n 13:22) Sanngɛ, Davidi yoli sa tɛ dan kun. Yɛle kɛ, Davidi nin Iri i yi mɔ be flɛ i kɛ Bat-Seba’n be lali. Kpɛkun, kɛ be ɔli alɛ kunlɛ’n, Davidi yoli maan be kunnin Iri. Ɔ yoli sɔ naan sran’m b’a timan sa tɛ’n m’ɔ yoli’n nun. (2 Samiɛl 11:1-21) Sanngɛ, sa sɔ’n w’a kwlá kaman bui bo lele. (Mark 4:22) ?Kɛ ɔ yoli sɔ’n, ngue yɛ Davidi yoli-ɔ?\nSa tɛ nga e yoli i laa’n. (An nian ndɛ kpɔlɛ 11-14 be nun.)\n11, 12. (a) ?Kɛ Davidi yoli sa tɛ’n, ngue yɛ w’a kwlá yoman-ɔn? (b) ?Sɛ e yo sa tɛ naan e kaci e nzuɛn’n, ngue yɛ Zoova yó-ɔ?\n11 Like nga Davidi kwlá yoman’n: Sa tɛ nga Davidi yoli’n, ɔ lemɛn i yowlɛ, ɔ suɛli i trɔ’n. Yɛle kɛ, sa wie’m be juli i su. (2 Samiɛl 12:10-12, 14) Sanngɛ, ɔ fata kɛ ɔ lafi Zoova su. Ɔ fata kɛ ɔ lafi su kɛ sɛ ɔ kaci i nzuɛn’n, Zoova yáci sa ng’ɔ yoli’n cɛ́ i, naan ɔ su yimɛn i blo.\n12 Fɔ m’ɔ o e nun’n ti, e kwlakwla e yo sa tɛ. Wie liɛ’n, sa nga e yo’n ti tɛ dan. Yɛ e kwla wun i su afɛ. (Galasifuɛ Mun 6:7) Sanngɛ, kɛ e kaci e nzuɛn’n, e lafi su kɛ Ɲanmiɛn su yiman e blo. Sɛ e wun sa nga e yoli’n i su afɛ bɔbɔ’n, e lafi su kɛ Ɲanmiɛn súan e bo.—An kanngan Ezai 1:18, 19, nin Sa Nga Be Yoli’n 3:19 be nun.\n13. ?Ngue yɛ Davidi yoli naan Zoova w’a yimɛn i blo-ɔ?\n13 Like nga Davidi kwla yo’n: Davidi w’a kunndɛman kɛ Zoova yi i blo. I sɔ’n ti, kɛ Zoova i nuan ijɔfuɛ Natan tuli i fɔ’n, ɔ sɔli nun klanman. (2 Samiɛl 12:13) Asa ekun’n, ɔ srɛli Zoova. Kpɛkun, ɔ dili sa ng’ɔ yoli’n i nanwlɛ. I sɔ’n kle weiin kɛ, ɔ kunndɛ kɛ Zoova yaci sa tɛ ng’ɔ yoli’n cɛ i. (Jue Mun 51:3-19) Davidi i wla boli i wun. Sanngɛ, i sa sin w’a bubumɛn i. Ɔ fali sa m’ɔ yoli’n tuli i wun fɔ. Ɔ maan, w’a yoman sɔ kun. Ɔ nin Ɲanmiɛn be nantili klanman lele yɛ ɔ fa wuli-ɔ. Yɛ Zoova buli i sran kpa.—Ebre Mun 11:32-34.\n14. ?Ngue yɛ Davidi i ayeliɛ’n kle e-ɔ?\n14 ?Ngue yɛ Davidi i ayeliɛ’n kle e-ɔ? Yɛle kɛ sɛ e yo sa tɛ’n, maan e di i nanwlɛ. Yɛ maan e kaci e nzuɛn’n. Kpɛkun, maan e srɛ Zoova kpa kɛ ɔ yaci cɛ e. (1 Zan 1:9) Asa ekun’n, maan e kan kle asɔnun kpɛnngbɛn mun. Afin be kwla uka e naan e nin Zoova e afiɛn’n w’a mantan ekun. (An kanngan Zak 5:14-16 nun.) Fɔ nga Zoova tu e’n, maan e sɔ nun klanman. I liɛ’n, é klé kɛ e fa e wla’n guɛ i su. Yɛ maan e fa sa mɔ e yoli’n, e tu e wun fɔ. Kpɛkun, maan e lafi Zoova su yɛ e su i titi.—Ebre Mun 12:12, 13.\nSA WIE MUN EKUN\nKɛ e tɔ tukpacɛ’n. (An nian ndɛ kpɔlɛ 15 nun.)\n15. ?Ajalɛ kpa benin yɛ Ani kle e-ɔ?\n15 Biblu’n kan sran wie mun ekun be ndɛ. Blɛ kekle nun’n, be fali be wla guali Zoova su. Kpɛkun, be yoli like nga be kwlɛ i yo’n. Be nun kun yɛle Ani. Bla sɔ’n i klun ti kpan. Yɛ ɔ lemɛn i yowlɛ. Sanngɛ, ɔ fɛli i wla’n guali Zoova su naan Zoova fɔnvɔ i. Ɔ ɔli Zoova i sua’n nun lɔ titi. Kpɛkun, ɔ kokoli i afɛ’n kleli i. (1 Samiɛl 1:9-11) Ani kle e ajalɛ klanman kpa. Yɛle kɛ, sa kwlaa ng’ɔ tɔ e su mɔ e lemɛn i yowlɛ’n, maan e koko e kle Zoova. Yɛ maan e lafi su kɛ ɔ́ nían e lika. (1 Piɛr 5:6, 7) Kpɛkun, maan e yo like kwlaa nga e kwla yo’n, naan e tran aɲia’m be bo. Yɛ ninnge kwlaa nga anuannzɛ’n man e naan y’a kwla su Zoova titi’n, maan e sɔ be nun klanman.—Ebre Mun 10:24, 25.\nAni fɛ i wla’n guali Zoova su. I sɔ’n ti, ɔ ɔli Zoova i sua’n nun lɔ titi. Kpɛkun, ɔ kokoli i su afɛ’n kleli i.\nBa nga be yacili Zoova sulɛ’n. (An nian ndɛ kpɔlɛ 16 nun.)\n16. ?Ajalɛ kpa benin yɛ Samiɛli kle siɛ nin niɛn mun-ɔn?\n16 ?Yɛ be nga be mma’m be yacili Zoova i sulɛ’n nin? ?Ngue yɛ be yoli-ɔ? Maan e kan Ɲanmiɛn nuan ijɔfuɛ Samiɛli i ndɛ. Kɛ i mma’m be ɲinnin’n, ɔ kwlá mianman be kɛ be nin Zoova be nanti klanman. (1 Samiɛl 8:1-3) Ɔ fali sa ng’ɔ o i su’n wlali Zoova sa nun. Kpɛkun, ɔ yoli like kwlaa ng’ɔ kwla yo naan w’a su Zoova kpa titi’n. (Nyanndra Mun 27:11) Andɛ’n, sa kunngba’n ju siɛ nin niɛn wie’m be su. Kɛ ɔ yo sɔ’n, be wla kpɛn ba wanzofuɛ mɔ Zezi buli i wun ɲanndra’n i si’n su. Yɛle kɛ, be lafi su kɛ sɛ be wa’n kaci i nzuɛn’n, Zoova sɔ́ i nun klanman. (Lik 15:20) Kpɛkun be liɛ’n, be mian be ɲin be nin Zoova be nanti klanman titi. Be lafi su kɛ sɛ be yo sɔ titi’n, be wa’n kwla sɛ i sin su Zoova ekun.\nSika ndɛ’n (An nian ndɛ kpɔlɛ 17 nun.)\n17. ?Ajalɛ kpa benin yɛ angbeti bla yalɛfuɛ’n kle e-ɔ?\n17 Sran kun ekun m’ɔ kle e ajalɛ kpa’n, yɛle angbeti bla yalɛfuɛ mɔ Zezi kɛnnin i ndɛ’n. (An kanngan Lik 21:1-4 nun.) Ɔ kwlá yoman naan sran’m b’a yaci ndrunmun dilɛ Zoova i sua’n nun. Asa ekun’n, ɔ ti yalɛfuɛ. Yɛ ɔ lemɛn i yowlɛ. (Matie 21:12, 13) Sanngɛ, ɔ lafi Zoova su. I sɔ’n ti, ɔ “fa jɛtɛ mma kanngan nnyɔn guali” sika guawlɛ’n nun. Sanngɛ nn, i sika kwlaa ng’ɔ le i’n yɛ ɔ o lɛ-ɔ. Bla sɔ’n kleli kɛ ɔ lafi Zoova su kpa. Ɔ lafi su kɛ sɛ ɔ dun mmua yo Zoova klun sa’n, Zoova mɛ́n i like ng’ɔ ju i’n. E kusu, maan e dun mmua di Ɲanmiɛn Sielɛ’n i junman’n. Sɛ e yo sɔ’n, Zoova nían e lika.—Matie 6:33.\n18. An kan aniaan kun m’ɔ kle e ajalɛ kpa’n i ndɛ.\n18 Andɛ’n, e niaan sunman be fa be wla’n gua Zoova su wie. Be faman be ɲin siemɛn i like nga be kwlá yoman’n su. Like nga be kwla yo’n i su yɛ be fa be ɲin sie-ɔ. Be flɛ e niaan kun kɛ Malkɔmun. Ɔ nin Zoova be nantili klanman lele naan w’a wu afuɛ 2015 nun. Ɔ nin i yi be suli Zoova afuɛ kpanngban kpa. Blɛ kwlaa sɔ nun’n, lika’n yoli kekle be su cɛn kunngun. Ɔ seli kɛ: “Wie liɛ’n, sa nga sran’n sunnzunman kɛ ɔ́ jú i su’n yɛ ɔ ju-ɔ. Yɛ lika’n kwla yo kekle kpa bɔbɔ.” Ɔ seli ekun kɛ: “Sanngɛ, be nga be fa be wun wla Zoova sa nun’n, ɔ yra be su.” I sɔ’n ti, afɔtuɛ m’ɔ mannin’n yɛ: “An srɛ Zoova kɛ ɔ man amun wunmiɛn naan amun di i junman’n i kpa. Amun fa amun ɲin sie i like nga amun kwla yo’n su. Nán amun ɲin tran nga amun kwlá yoman’n su.” *—An nian nzɔliɛ’n i su ndɛ’n.\n19. (a) ?Ngue ti afuɛ 2017 nun Biblu’n nun ndɛ mma’n, ɔ́ yó e ye kpa-ɔ? (b) ?Wafa sɛ yɛ á nánti Biblu’n nun ndɛ mma sɔ’n su-ɔ?\n19 E o mɛn’n i bue nuan. Yɛ “sa tɛ nga be yo’n i tɛ’n ɔ́ trá laa liɛ’n.” Ɔ maan, sa kekle’m be kwla ju e su. (2 Timote 3:1, 13) Sɛ ɔ yo sɔ’n, nán maan e wla’n bo e wun tratra su. Sanngɛ, maan e fa e wla’n gua Zoova su kpa. Yɛ maan e yo like nga e kwlɛ i yo’n. I sɔ’n ti, afuɛ 2017 nun Biblu’n nun ndɛ mma’n, ɔ́ yó e ye kpa. Ɔ se kɛ: ‘Fa ɔ wla’n guɛ i Zoova su, yo sa i nuan su.’—Jue Mun 37:3.\nAfuɛ 2017 nun Biblu’n nun ndɛ mma’n: “Fa ɔ wla’n guɛ i Anannganman su, yo sa i nuan su”—Jue Mun 37:3\n^ ndɛ kpɔlɛ 18 An nian afuɛ 2013, Ɔktɔblu 15, Sasafuɛ Tranwlɛ’n blɔfuɛ nun liɛ’n i bue 17-20 nun.


Bé wá yí Sran wa’n i nglo | Wafa nga Zezi nantili’n\nNDƐ TRE 93\nBé wá yí Sran wa’n i nglo\nƝANMIƐN I FAMIƐN DILƐ’N WO BE AFIƐN\n?KƐ BÉ WÁ YÍ ZEZI I NGLO’N, LIKA’N YÓ SƐ?\nZezi te o Samari annzɛ Galile mɛn’n nun lɛ. Farizifuɛ’m be seli i kɛ ɔ kle be blɛ nga i nun yɛ Ɲanmiɛn i Famiɛn dilɛ’n wá bá’n. Afin be liɛ’n be bu i kɛ, kɛ ɔ́ wá bá’n, sran kwlaa sí nun naan bé dí i ti cɛn bɔbɔ. Sanngɛ Zezi seli kɛ: “Kɛ Ɲanmiɛn i Famiɛn dilɛ’n wá bá’n, sran kpanngban be su wunmɛn i wlɛ kɛ i yɛ ɔ ba-ɔ. Asa kusu, sran’m be su seman kɛ: ‘Amun nian, i yɛ ɔ o yɛ’ annzɛ ‘ɔ o le sa.’ Afin Ɲanmiɛn i Famiɛn dilɛ’n wo amun afiɛn.”—Liki 17:20, 21.\nSran wie’m be kwla bu i kɛ Zezi su se kɛ Ɲanmiɛn i Famiɛn dilɛ’n wo i sufuɛ’m be awlɛn’n nun. Sanngɛ ɔ timan su. Afin Ɲanmiɛn i Famiɛn dilɛ’n w’a tranman Farizifuɛ nga Zezi su kan ndɛ’n kle be’n be awlɛn’n nun. Sanngɛ Ɲanmiɛn i Famiɛn dilɛ’n o be afiɛn. Yɛle kɛ Zezi mɔ Ɲanmiɛn fɛli i kɛ ɔ yo Famiɛn’n, ɔ o be afiɛn lɛ.—Matie 21:5.\nI sin’n, Farizifuɛ’m be ɔli. Atrɛkpa’n, kɛ be ɔli’n yɛ Zezi kannin blɛ nga i nun yɛ Famiɛn’n wá bá’n, i su ndɛ wie mun ekun kleli i sɔnnzɔnfuɛ mun-ɔn. I klikli nun’n, ɔ kannin blɛ ng’ɔ́ bá’n i ndɛ. Kɛ ɔ́ yó sɔ’n, nn b’a sie i Famiɛn. Ɔ seli kɛ: “Blɛ wie wá jú’n, amun wla wá ló Sran wa’n. Amún kúnndɛ kɛ amun nin i trán cɛn ba kunngba cɛ. Sanngɛ amun su wunmɛn i.” (Liki 17:22) Ndɛ nga Zezi kɛnnin i lɛ’n kle kɛ e ɲrun lɔ yɛ Sran wa’n wá dí famiɛn’n niɔn. Ka naan blɛ sɔ’n w’a ju’n, Zezi i sɔnnzɔnfuɛ wie’m bé mían be ɲin kpa naan b’a si blɛ trele nga sa sɔ’n jú’n. Sanngɛ be lemɛn i yowlɛ, ɔ fata kɛ be minndɛ blɛ nga Ɲanmiɛn bɔbɔ sieli i kɛ Sran wa’n bla’n.\nZezi kan guali su kɛ: “Sran wie’m bé sé amun kɛ: ‘Amun nian, ɔ o le sa’ annzɛ ‘Amun nian, ɔ o wa!’ Nán amun su be su. Afin kɛ ɲanmiɛn’n kpa sin piaa m’ɔ kpaja ɲanmiɛn’n i bue kun su lele fa ju i bue uflɛ su’n, Sran wa’n i cɛn’n nun’n kɛ ɔ́ wá yó sɔ-ɔ.” (Liki 17:23, 24) ?Sanngɛ ngue yɛ ɔ́ wá úka Zezi i sɔnnzɔnfuɛ mun naan b’a suman be nga be tɔn be wun suɛn kɛ be ti mesi’n be su-ɔ? Zezi seli kɛ Mesi kpakpafuɛ’n i balɛ’n ɔ́ wá yó kɛ nga ɲanmiɛn’n kpa sin piaa m’ɔ kpaja ɲanmiɛn’n i bue kun su lele fa ju i bue uflɛ su’n sa. Be kwlaa nga be ɲin tran su mɔ be sie ninnge’m be nzɔliɛ’n, be yɛ bé wún kɛ b’a sie Mesi kpakpafuɛ’n i famiɛn naan ɔ o lɛ-ɔ.\nI sin’n, Zezi kannin ninnge nga sran’m be yoli be laa’n, be ndɛ. Kpɛkun ɔ fa sunnzunnin ninnge nga sran’m bé wá yó’n. Ɔ seli kɛ: “Sa ng’ɔ juli Nowe i blɛ su’n, i kunngba’n yɛ ɔ́ jú Sran wa’n i blɛ su-ɔ [...]. I wafa kunngba’n, lika’n wá yó kɛ Lɔtu i blɛ su’n sa. Blɛ sɔ nun’n, sran’m be di like, be nɔn nzan, be to like, be yo like atɛ, be lua ninnge mun, yɛ be kplan sua. Sanngɛ cɛn kunngba nga Lɔtu fin Sodɔmun klɔ’n nun fiteli’n, sin nin yɔbuɛ mɔ be ti sin ngunmin’n, be fin ɲanmiɛn su lɔ guali kɛ nzue m’ɔ su tɔ’n sa, naan w’a nunnun be kwlaa kpan. Cɛn nga bé wá yí Sran wa’n i nglo’n, kɛ ɔ́ wá yó sɔ wie-ɔ.”—Liki 17:26-30.\nZezi w’a seman kɛ aliɛ dilɛ nin nzan nɔnlɛ, ɔ nin ninnge’m be tolɛ’n be ti yɛ Ɲanmiɛn nunnunnin sran mun Nowe nin Lɔtu be blɛ su-ɔ. Asa ekun’n, w’a seman kɛ ninnge’m be atɛ yolɛ nin ninnge’m be lualɛ’n, ɔ nin sua kplanlɛ’n be ti-ɔ. Afin Nowe nin i awlobofuɛ mun, ɔ nin Lɔtu nin i awlobofuɛ’m be yoli ninnge sɔ mun wie. Be blɛ sufuɛ’m be liɛ’n, Ɲanmiɛn i klun sa yolɛ’n w’a yoman be cinnjin. Kpɛkun be ɲin w’a tranman su naan b’a kle kɛ blɛ nga be o nun’n ti cinnjin. I sɔ’n ti’n, Zezi seli i sɔnnzɔnfuɛ’m be kɛ nán maan be ɲin kpa Ɲanmiɛn klun sa’n su, yɛ maan Ɲanmiɛn klun sa’n i yolɛ yo be cinnjin kpa. I liɛ’n, kɛ Ɲanmiɛn wá núnnún mɛn tɛ nga’n, bé kwlá fíte nun.\nƆ fataman kɛ mɛn’n nun ninnge mɔ ‘be kali siɛn lɔ’n be ti’n,’ Zezi i sɔnnzɔnfuɛ’m be sie be ɲin nɲɔnnɲɔn. Zezi seli kɛ: “Cɛn sɔ nun’n, nán maan sran ng’ɔ o i sua’n i ti su lɔ’n, mɔ i ninnge’m be o i sua’n nun’n, ɔ jra ko fa be. I kunngba’n, nán maan sran ng’ɔ o fie su’n, ɔ sɛ i sin ko fa ninnge nga be kali siɛn lɔ’n. Maan amun wla kpɛn Lɔtu i yi’n i su.” (Liki 17:31, 32) Ɔ kacili njin yɔbuɛ.\nZezi kannin blɛ nga Sran wa’n wá dí famiɛn’n i ndɛ ekun. Ɔ seli i sɔnnzɔnfuɛ’m be kɛ: “Ń kán klé amun kɛ kɔnguɛ sɔ’n nun’n, sran nɲɔn mɔ be la bɛ kunngba’n su’n, bé fá kun sanngɛ bé yáci kun lɛ.” (Liki 17:34) Ɔ maan sran wie’m bé ɲán be ti. Sanngɛ sran wie’m be liɛ’n, bé yáci be lɛ. Yɛle kɛ be nguan’n fí be sa.\nYɛ i sɔnnzɔnfuɛ’m be usɛli i kɛ: “?E Min, ninfan yɛ sa sɔ’m bé jú-ɔ?” Zezi tɛli be su kɛ: “Lika nga fuɛn o lɛ’n, lɛ kusu yɛ anunman ɲin’m be ti yía-ɔ.”(Liki 17:37) Sran wie’m bé yó kɛ anunman ɲin sa. Yɛle kɛ Zezi i sɔnnzɔnfuɛ sɔ’m bé síe Sran wa’n, m’ɔ ti Klisi kpakpafuɛ’n i nzɔliɛ’n. Kpɛkun bé fá be wun mɛ́ntɛn i. Blɛ sɔ’n nun’n, Zezi wá kán ndɛ ng’ɔ ti nanwlɛ’n klé sran nga be lafi i su’n. Ndɛ sɔ’n yó maan bé fíte nun.\nZezi seli kɛ Ɲanmiɛn i Famiɛn dilɛ’n wo Farizifuɛ’m be afiɛn. ?Ndɛ sɔ’n i bo’n yɛle benin?\n?Wafa sɛ yɛ Klisi i balɛ’n yó kɛ nga ɲanmiɛn’n fa kpa sin piaa’n sa-ɔ?\n?Ngue ti yɛ kɛ Sran wa’n wá bá’n, ɔ fata kɛ Zezi i sɔnnzɔnfuɛ’m be ɲin tran su-ɔ?


Samiɛli yoli like ng’ɔ ti kpa’n | Amun kle amun mma’m be like\nKƐNNGƐN I ANIƐN NGA NUN Abkhaze Abui Acoli Afrikaans Ahanta Ajië Albanais Allemand Altaï Alur Amharique Anglais Arabe Arménien Assamais Aukan Aymara Azéri Azéri (cyrillique) Bachkir Bambara Bas Allemand Basque Bassa (Cameroun) Bassa (Liberia) Batak (Karo) Batak (Simalungun) Batak (Toba) Bengali Biak Bichlamar Bikol Bomu Boulou Bulgare Bété Cakchiquel (Central) Cambodgien Catalan Cebuano Chavacano Chichewa Chinois (Simplifié) Chinois (Traditionnel) Chitonga Chitonga (Zimbabwe) Chitumbuka Chokwe Chol Chuabo Citonga Coréen Croate Créole Portugais Créole de Maurice Créole des Seychelles Créole d’Haïti Dangme Danois Dayak Ngaju Digor Douala Dusun Edo Efik Emberá (Catío) Esan Espagnol Estonien Ewé Fidjien Finnois Fon Frafra Français Féroïen Ga Galician Gallois Garifuna Gitonga Goun Grec Groenlandais Guarani Guarani (Bolivie) Guerze Gujarati Guna Géorgien Haoussa Herero Hiligaynon Hindi Hiri Motu Hmong (White) Hongrois Huastec Hébreu Iban Ibanag Ibinda Ichinamwanga Icibemba Igbo Iloko Indonésien Irlandais Islandais Isoko Italien Japonais Javanese Kabyle Kachin Kana Kannada Karen (S'gaw) Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kongo Kpelle Krio Kurde Kurmanji (cyrillique) Kurdish Kurmanji (Caucasus) Kwangali Kwanyama Kyangonde Lamba Lenje Letton Lhukonzo Lifu Lingala Lituanien Lomwe Lovari Luganda Lugbara Lunda Luo Luvale Macédonien Makua Malay Malayalam Malgache Maltais Mam Mambwe-Lungu Mandjak Maninkakan (Eastern) Mapudungun Marathi Marshall Maré Maya Mazahua Mazateco (Huautla) Mende Mixe Mixtec (Guerrero) Mixtec (Huajuapan) Mizo Mongol Mooré Motu Myama Nahuatl (Central) Nahuatl (Guerrero) Nahuatl (Huasteca) Nahuatl (Nord de Puebla) Nande Navajo Ndau Ndonga Ndébélé Ndébélé (Zimbabwe) Ngabere Nias Nicobarais Nigerian Pidgin Niue Norvégien Nyanja Nyungwe Nzema Néerlandais Népali Ossète Otomi Otètèla Ourdou Ouzbek Ouïghour (Cyrillique) Pangasinan Papiamento (Aruba) Papiamento (Curaçao) Pemon Pendjabi Pendjabi (Nastaliq) Pennsylvania German Piaroa Pidgin (Cameroon) Pidgin salomonien Polonais Portugais Pular Páez Quechua (Ancash) Quechua (Ayacucho) Quechua (Bolivie) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quiché Rapanui Rarotongan Romany (Bulgaria) Romany (Eastern Slovakia) Romany (Macedonia) Cyrillic Romany (Macédoine) Romany (Northern Greece) Romany (Southern Greece) Roumain Runyankore Russe Rutooro Samoan Sangir Sango Saramaccan Sarnami Sena Sepedi Serbe Serbe (Romain) Sesotho (Lesotho) Shona Sidama Silozi Singhalais Slovaque Slovène Soli Somali Sranan tongo Sunda Susu Suédois Swahili Swati Tagalog Tahitien Tajiki Tamoul Tandroy Tankarana Tarahumara Tarascan Tatar Tchèque Tetun Dili Thaï Tiv Tlapanec Toba Tojolabal Tok Pisin Tongien Toraja Totonaque Tshiluba Tshwa Tsonga Tswana Turc Turkmène Turkmène Tuvalu Tuvinian Twi Tzeltal Tzotzil Télougou Ukrainien Umbundu Urhobo Valencian Venda Vezo Vietnamien Wallis Waray-Waray Wawle Wayuunaiki Wichi Wolaitsa Xhosa Xârâcùù Yoruba Zapotec (Lachiguiri) Zapotec (de l’isthme) Zoulou\nI nun mɔ Samiɛli te yo bakan’n, ɔ ko trannin kan Ɲanmiɛn i tannin sua’n o lɔ’n. Kpɛkun ɔ dili junman lɔ titi. Lɔ yɛ sran mun be ko su Zoova ɔ. ?A si like nga ti yɛ Samiɛli ko trannin kan Ɲanmiɛn i tannin sua’n o lɔ’n? Maan e kan Samiɛli i manmin’n i ndɛ ka. Ɔ suan Ani.\nAni kunndɛli leleele kɛ ɔ́ ɲán ba, sanngɛ ɔ kwlá wuman ba. Ɔ srɛli Zoova tankaan kpa kɛ ɔ ukɛ i. Yɛ ɔ seli Zoova kɛ, sɛ ɔ mɛn i ba yasua kun’n, ɔ́ fá ba’n mɛ́n i naan ɔ di junman i tannin sua’n nun tititi. Zoova tɛli Ani i srɛlɛ’n su, ɔ wuli ba yasua kun sakpasakpa. Ɔ tɔnnin i dunman kɛ Samiɛli. Kɛ nga Ani fa kannin’n sa’n, kɛ Samiɛli ɲannin afuɛ nsan annzɛ nnan’n, ɔ fɛ i ɔli Ɲanmiɛn i tannin sua’n nun lɔ naan ɔ ko di Ɲanmiɛn junman lɔ.\nLika nga Ɲanmiɛn i tannin sua’n o lɔ’n, yɛ Ɲanmiɛn ɲrun jranfuɛ’m be su kpɛn Eli tran ɔn. I wa yasua nɲɔn mun be di junman lɔ wie. Nán ɔ wla fi su kɛ Ɲanmiɛn i tannin sua’n ti sua kun mɔ be ko su Ɲanmiɛn nun ɔn. Ɔ maan sa nga ɔ ti kpa’n yɛ ɔ fata kɛ sran mun be yo i lɔ ɔ. Sanngɛ Eli i mma mun be yo sa tɛtɛ kpa. Samiɛli wunnin sa nga be yo’n. ?Sanngɛ ɔ yoli sa tɛtɛ kɛ Eli i mma mun sa wie?— Cɛcɛ. Samiɛli w’a yaciman sa kpa yolɛ. Like nga i baba nin i manmin be kleli i’n yɛ ɔ yoli ɔ.\n?Kɛ a niɛn i sa’n, ngue yɛ ɔ fata kɛ Eli yo i mma mun ɔn?— Ɔ fata kɛ ɔ tu be fɔ naan be yaci Ɲanmiɛn i sua’n nun junman dilɛ. Sanngɛ w’a yoman sɔ. I ti’n, Zoova fali Eli nin i mma nɲɔn’m be wun ya. Zoova waan ɔ́ tú be fɔ.\nNdɛ nga Zoova seli Samiɛli kɛ ɔ kan kle Eli’n, ɔ kan kleli i\nLe kun kɔnguɛ’n, Samiɛli su lafi kpɛkun sran kun flɛli i. Ɔ seli kɛ: ‘Samiɛli.’ Yɛ ɔ wanndi ɔli Eli i wun lɔ ɔ. Sanngɛ Eli seli i kɛ: ‘M’an flɛman wɔ.’ Sran’n flɛli i ekun. I kpɛ nsan su liɛ’n, Eli seli Samiɛli kɛ, sɛ ɔ ti sran’n i ngan ekun’n, ɔ se kɛ: ‘Zoova, min yɛ. Yaci, kan ndɛ’n.’ I sɔ yɛ Samiɛli yoli ɔ. Yɛ Zoova seli Samiɛli kɛ: ‘Se Eli kɛ sa tɛtɛ nga i mma mun be yoli’n ti’n, ń tú be fɔ.’ ?A bu i kɛ ndɛ kɛ ngalɛ sa’n, i kanlɛ’n yoli pɔpɔ mannin Samiɛli?— W’a yoman pɔpɔ. Srɛ kunnin Samiɛli. Sanngɛ ndɛ nga Zoova seli i kɛ ɔ kan kle Eli’n, ɔ kan kleli i. Ndɛ nga Zoova kannin’n, ɔ kpɛnnin su. Sakpasakpa, be kunnin Eli i wa nɲɔn mun. Eli kusu wuli wie.\nƆ fata kɛ e yo kɛ Samiɛli sa. Ɔ wunnin kɛ sran mun be yoli sa tɛtɛ. Sanngɛ i liɛ’n, ɔ yoli like nga ɔ ti kpa’n. ?Yɛ ɔ li? ?A kunndɛ kɛ á yó kɛ Samiɛli sa? ?Á yó sa kpa titi? Sɛ a yo sɔ’n, ɔ baba nin ɔ manmin, ɔ nin Zoova be klun jɔ́ ɔ wun.\n1 Samiɛl 2:22-26; 3:1-21\n?Ngue yɛ Samiɛli i manmin’n seli kɛ ɔ́ yó mán Zoova ɔ?\n?Ngue yɛ Eli i mma mun be yoli mɔ Samiɛli wunnin i ɔ?\n?Ngue yɛ Zoova seli Samiɛli kɛ ɔ yo ɔ?\n?Ngue ti yɛ ɔ fata kɛ e yo kɛ Samiɛli sa ɔ?